
JUGOSLAVENSKA/JUŽNOSLAVENSKA IDEJA 
Sudbina jedne enciklopedijske studije iz 1988. godine 


Autor je raspravu pod tim naslovom napisao 1988. godine za drugo izdanje Enciklopedije 
Jugoslavije. Međutim, u toj enciklopediji tada nije objavljena. Nakon 20 godina, tek je sada 
objavljuje. U prvom dijelu ovog priloga govori o razlozima zašto je tada prekinuo suradnju u 
pripremi te enciklopedije i zašto je povukao tu raspravu. Nasuprot tvrdnji, koja je prevladavala 
u historiografiji, da su hrvatski preporoditelji zastupali "jugoslavensku nacionalnu ideju" i da je 
već ideologija hrvatskog preporodnog pokreta pod ilirskim imenom sadržavala "južnoslavensku 
nacionalnu ideju", tj. "misao o južnim Slavenima kao jednoj naciji", da su dakle težili postizanju 
jugoslavenske "nacionalne" i unitarne države, autor je tada zastupao gledište da su se hrvatski 
narodnjaci političari već za ilirskog pokreta, a napose za revolucije 1848./49. godine, posve 
jasno opredijelili za hrvatski nacionalni program, dakle za izgradnju moderne hrvatske nacije, 
da su, sukladno tome, prihvatili južnoslavensko-austrijski politički program. A to je program o 
preuređenju Habsburške monarhije u srednjoeuropsku konfederaciju unutar koje bi postigli 
ujedinjenu Hrvatsku i potpunu nacionalnu samostalnost. Na drugoj strani, Srbija je zagovarala 
južnoslavensko-balkanski program, koji je uskladila sa srpskim nacionalnim programom. A to 
su dva različita politička programa i dva različita cilja. Stoga je zaključio da u 19. stoljeća nije 
bilo izgleda da dođe do pomirenja tih dvaju programa i da nastane nezavisna "nacionala" 
država koja bi obuhvatila sve južne Slavene. Zbog tih stavova, autora su tada napali u javnosti. 
Nakon ovog rada, autor će objaviti kritičnu raspravu o tim složenim povijesnim pojavama. 


I. Uvod 


1. Nastanak studije o jugoslavenskoj/južnoslavenskoj ideji 1988. godine 


Studiju pod naslovom Jugoslavenska/južnoslavenska ideja,' koju objavljujem u II. 
poglavlju ovog priloga, napisao sam 1988. godine. Do sada tu studiju nisam objavio. Bila je 
cenzurirana. Evo kako je nastala i što se s njom dogodilo te davne godine. U proljeće 1988. 
godine Redakcija za zajedničke tekstove drugog izdanja Enciklopedije Jugoslavije, koju je 
tada pripremao Jugoslavenski leksikografski zavod "Miroslav Krleža" u Zagrebu (današnji 
Leksikografski zavod Miroslav Krleža), ponudila mi je da surađujem na pisanju nekoliko 


enciklopedijskih članaka iz novovjekovne hrvatske povijesti za tu enciklopediju. 


! S gledišta povijesti naroda: pojam jugoslavenski obuhvaća narode Jugoslavije, prije i poslije njezina 
nastanka 1918. godine, dok pojam južnoslavenski obuhvaća (1) sve južne Slavene i (2) dva ili više 
južnoslavenska naroda, čija međusobna suradnja nužno ne upućuju na buduću Jugoslaviju. Na primjer, kada 
je riječ o međusobnim odnosima južnoslavenskih naroda u Habsburškoj monarhiji do 1918. godine. 


Pri prvom našem susretu, u prostorijama Leksikografskog zavoda, dvojica urednika s 
kojima sam razgovarao tražili su da najprije napišem studiju o "jugoslavenskoj ideji". To 
je, prema njihovu uvjerenju, trebala biti zasebna studija, jer s objašnjenjem jugoslavenske i 
južnoslavenske ideje u raznim drugim prilozima (0 ilirskom pokretu, narodnom preporodu, 
o Hrvatskoj, Jugoslaviji itd.), koji su objavljeni u prvom izdanju EJ, nisu bili zadovoljni. 
Nisam odmah pristao na to i, štoviše, nastojao sam ih uvjeriti da ni u drugom izdanju EJ ne 
objave studiju o jugoslavenskoj ideji i ideologiji. Evo mog objašnjenja. 

Tim sam se problemima bavio više godina i relativno sam dobro poznavao kako o 
tome pišu historičari u tadašnjim jugoslavenskim republikama. Te smo probleme, razvoja 
jugoslavenske ideologije, različito istraživali 1 tumačili. Nije bilo moguće zadovoljiti ne 
samo historičare u drugim republikama, napose srpske i slovenske, nego ni sve hrvatske 
historičare. Različito smo tumačili nastanak i razvoj jugoslavenske ideje, primjenjivali smo 
različite modele i postizali različite rezultate istraživanja. Ta su istraživanja, s vremenom 
sve više, bila prožeta nacionalnim emocijama, a onda i različitim pretjerivanjima. Napose 
smo teško napuštali mnoge mitove i stereotipe o ulozi ideja i ideologija u povijesti, o 
sadržaju 1 funkciji jugoslavenske ideje i ideologije u procesu nastanka Jugoslavije (prve 
1918. i druge 1945. godine), o jugoslavenskoj ideji kao tobože "hrvatskoj nacionalno- 
integracijskoj ideologiji",* o nastanku modernih nacija, o procesu izgradnje hrvatske nacije, 
o nastanku i razvoju zajedničke jugoslavenske države, o građanskom društvu i procesima 
modernizacije, o Habsburškoj monarhiji kao tzv. "tamnici naroda" itd. 

U svakom slučaju, jugoslavenska/južnoslavenska ideja bila je tema puna rizika i lako 
se moglo upasti u njezinu zamku: ta je ideja, u različitim vremenima, od njezina nastanaka 
dalje —od ilirskog pokreta do početka 20. stoljeća te u tzv. "staroj" i "novoj" Jugoslaviji, ali 


i u državama koje su nastale nakon sloma zajedničke jugoslavenske države —bila uglavnom 


* U pripremi drugog izdanja Enciklopedije Jugoslavije postojalo je pet urednika: glavni urednik EJ, zamjenik 
glavnog urednika EJ, glavni urednik Redakcije za zajedničke tekstove, urednik struke i urednik struke 
centralne Redakcije. Ja sam tada surađivao s dvojicom urednika: T. Macanom i V. Viskovićem. 

* Ti su urednici toj temi pridavali veliku važnost. Odluka da se o tome piše donesena je u Redakciji za 
zajedničke tekstove. Međutim, nisu imali jasnu predodžbu o tome što bi sve i kako trebalo izložiti. 

“* Usp. o tome: M. Gross, "O integraciji hrvatske nacije", te "Nacionalno-integracijske ideologije u Hrvata od 
kraja ilirizma do stvaranja Jugoslavije", u: Društveni razvoj u Hrvatskoj od 16. do početka 20. stoljeća, 
uredila M. Gross, Zagreb 1981, str. 175-190 i 283-306 i druge radove ove autorice o jugoslavenstvu. 

* O tome: P. Korunić, Jugoslavizam i federalizam u hrvatskom nacionalnom preporodu 1835-1875. godine, 
Zagreb 1989; isti, Rasprava o izgradnji moderne hrvatske nacije: Nacija i nacionalni identitet, Slavonski 
Brod 2006; isti, "Hrvatski nacionalni i politički program 1848-49. godine", Povijesni prilozi 11, Zagreb 1992., 
177-222; isti, "O podrijetlu hrvatske nacije u hrvatskoj politici u 19. stoljeću", Povijesni prilozi 12, Zagreb 
1993., 133-228; isti, "Fenomen nacije: podrijetlo i razvoj", Historijski zbornik, Zagreb 2000, 49-99. 


ispolitizirana tema, pod snažnim utjecajem različitih stereotipa i političkih ideologija. S tom 
su idejom, više negoli i s jednom drugom temom, često manipulirali mnogi pojedinci, elite, 
različite interesne grupe i političke stranke 1 neke vlade u svojim projektima: političkim, 
ideološkim i nastavnim/obrazovnim. Štoviše, i oni koji su je istraživali, u posve različitim 
vremenima i političkim i državnim sustavima, često nisu učinili, ili to nisu mogli, odmak od 
službene politike 1 ideologije. To je "druga" strana jugoslavenske/južnoslavenske ideje, to 
je njezina "drugotnost" o kojoj moramo, kada o tome raspravljamo, voditi računa.“ 

Smatrao sam da je, zbog svega toga, nemoguće udovoljiti svima, da je dakle o toj 
temi u tadašnjim uvjetima nemoguće postići konsenzus. A riječ je o enciklopediji koja treba 
da obuhvati sve jugoslavenske narode i da svi oni budu zadovoljni s interpretacijom njihove 
nacionalne povijesti. Zato sam urednike tog Zavoda savjetovao da ne objave studiju o 
jugoslavenskoj/južnoslavenskoj ideji, nego da prenesu razne tekstove iz prvog izdanja EJ u 
kojima se djelomično spominje i jugoslavenska ideja. Da prenesu te tekstove koji su, kazao 
sam, doista puni mitova i stereotipa, kao 1 nedokazanih tvrdnji, ali protiv kojeg tumačenja 
jugoslavenske ideologije nisu javno protestirali, jer su to objašnjenje tzv. jugoslavenstva 
neki autori nekritično citirali, a drugi najčešće prešućivali i posve ignorirali.“ 

Na tome smo tada ostali. No, kada smo se nakon tjedan dana ponovo sastali, ipak su 
uporno tražili da se prihvatim pisanja teksta o jugoslavenskoj ideji. Kazali su mi da je to 
preporuka centralne Redakcije za zajedničke tekstove drugog izdanja EJ, uz napomenu da 
jedna studija o jugoslavenskoj ideji, koju je napisao "netko" iz Beograda, nije prihvaćena. 
Bio sam uvjeren da je tu studiju, koju ta Redakcija nije prihvatila, pisao V. Krestić. Nakon 
toga pristao sam da pišem tu enciklopedijsku studiju, ali uz ove uvjete: prvo, da mi dopuste 
da slobodno 1 bez cenzure pišem tekst o tome; drugo, da mi dozvole da kritički pristupim 
dotadašnjem pisanju o jugoslavenstvu; treće, da smijem, prema tome, napustiti neke mitove 
i stereotipe vezane uz jugoslavensku ideju, kao u svemu pozitivnu pojavu, na jednoj strani, 
i uz demonizaciju Habsburške monarhije na drugoj strani; četvrto, uz uvjet da pratim proces 
formiranja hrvatskog nacionalnog programa i proces izgradnje hrvatske nacije; peto, da 
pratim dakle proces izgradnje modernih nacija na tom prostoru koje, po mom uvjerenju, 
jugoslavenska ideja nije ni poticala ni ometala, niti je u 19. stoljeću, kada se formiraju te 


moderne nacije, jugoslavenskim narodima, pa ni hrvatskom narodu, na prvom mjestu bilo 


* O tome ću temeljito govoriti u raspravi o ovoj temi koja slijedi poslije ovog rada. 
" Usp. o tome bibliografiju na kraju ove rasprave. 


stvaranje "jugoslavenske nacionalne države", kako se o tome pisalo u mnogim tekstovima, 
nego prije svega izgradnja posebnih nacija i njihovih samostalnosti na svim područjima 
života; šesto, uz uvjet dakako da o tome pišem s gledišta razvoja hrvatskog nacionalnog i 
političkog programa, a time i procesa izgradnje moderne hrvatske nacije, koju u tome 
jugoslavenska ideologija u 19. stoljeću nije ometala, niti je to mogla. 

Znano sam da je to odveć smion zahtjev. Nisam bio siguran da će ga prihvatiti. S 
njihove strane, čini se, bilo je vrlo riskantno da mi to dozvole. Taj sam zahtjev branio sa 
stajališta nepristranog istraživanja izgradnje modernog građanskog i industrijskog društva, 
a time i procesa nastanka pojedinih modernih nacija. A, po meni, jugoslavenstvo u tome (u 
procesu izgradnje modernog društva i moderne nacije) nije imalo nikakvu ulogu. Ako smo 
htjeli kritički pisati o jugoslavenskoj/južnoslavenskoj ideji, i ujedno o izgradnji modernih 
nacija u toj široj regiji, koja obuhvaća različita društva i kulture, bilo je nužno, isticao sam, 
riješiti se mnogih mitova i stereotipa i donijeti nove poglede. Bilo je to, u to vrijeme, smjelo 
i politički vrlo neoprezno. No, ja se, kao nezavisan intelektualac, politikom nikada nisam 
bavio, iako sam politiku i tzv. političke sustave stalno kritički promatrao i analizirao, pa 
sam slobodno iznosio svoja uvjerenja koja, uz ispravke nekih pojedinosti i teza, o kojima 
napokon možemo slobodnije i zrelije razmišljati i pisati, i danas zastupam 

Nakon tjedan dana, tom sam uredništvu podnio nacrt studije o "jugoslavenskoj ideji". 
Uredništvu sam kazao da ću pristupiti pisanju tog teksta tek onda kada i ako pristane na 
moje uvjete, iznesene teze i istraživačke metode. Nakon kratkog vremena uredništvo me je 
pozvalo u Leksikografski zavod. Urednik, s kojim sam razgovarao, prihvatio je moje teze i 
moj teorijski i metodološki pristup tim problemima. Kazao je da mogu pristupiti pisanju 
teksta o tome. Štoviše, tada smo se dogovorili o pisanju nekoliko enciklopedijskih tekstova. 
Nakon toga, pristupio sam najprije pisanju studije o jugoslavenskoj ideji/ideologiji. 

Opsežnu studiju pod naslovom Jugoslavenska/južnoslavenska ideja završio sam u 
dogovorenom roku. Uredništvu Leksikografskog zavoda predao sam je krajem srpnja 1988. 
godine. Nakon nekoliko dana pozvali su me u taj Zavod. Tada su mi dvojica urednika 
sugerirali da "ublažim" neke "pretjerane teze" u kojima nastojim dokazati da postoje dva 


različita južnoslavenska politička programa: južnoslavensko-austrijski i južnoslavensko- 


š Bio je to, lako je uvidjeti, odlučniji pristup tom problemu. Ni danas međutim nisam siguran je li urednik T. 
Macan, s kojim sam najviše surađivao, bio svjestan koliku mi tada slobodu daje ili je to radio namjerno. No, 
činjenica je da se on s mojim pristupom i tezama složio, ali mi je više puta isticao da nije siguran u to hoće li 
se s time složiti i drugi urednici, članovi Partije koji su po toj "funkciji" bili iznad njega i kontrolirali ga. 


balkanski program. Nisu se suprotstavili mojim koncepcijama, ali su mislili da bi te tvrdnje 
mogle izazvati reakcije u drugim republikama i vjerojatno bismo imali problema. Prihvatio 
sam njihove sugestije, te sam za kratko vrijeme izvršio neke manje izmjene teksta. 

Tako prerađenu studiju pod istim naslovom predao sam početkom rujna 1988. godine. 
Prema dogovoru, trebalo je najprije da svi urednici Redakcije za zajedničke tekstove EJ u 
svim republikama dobiju taj rukopis, da odrede recenzente i, nakon što dobijemo njihove 
recenzije, da me uredništvo iz Zagreba pozove na razgovor o daljnjoj sudbini odnosno 
doradi studije o jugoslavenskoj/južnoslavenskoj ideji. Nužno je dakle imati na umu da je to 
bila, prema dogovoru s urednicima Redakcije, tek radnja verzija te enciklopedijske studije 
koju je, nužno je ponoviti, nakon konkretnih sugestija i primjedaba recenzenata iz svih 
tadašnjih jugoslavenskih republika, trebalo dorađivati, dopuniti, mijenjati ili kratiti. 

Međutim, dogodilo se nešto posve neočekivano i neobično. Taj je rukopis odmah 
uzbudio neke zaposlenike 1 urednike (članove Partije) u tom Leksikografskom zavodu. Tu 
su moju studiju fotokopirali u više primjeraka 1 dali je na čitanje mnogima, u tom Zavodu i 
izvan njega, koji nisu bili određeni da daju recenziju za taj rad, niti su bili stručni za to: tu 
su enciklopedijsku studiju dali na čitanje/provjeru prije svega članovima Partije. Umjesto 
da se taj rukopis o jugoslavenskoj/južnoslavenskoj ideji uputi urednicima iz Redakcije za 
zajedničke tekstove EJ u svim republikama, koji bi odredili recenzente, kako se to tada 
radilo, taj su moj rad poslali, izvan Zagreba i Hrvatske, samo generalu Fabijanu Trgi, 
direktoru Vojno-istorijskog instituta u Beogradu, koji se uglavnom bavio poviješću Drugog 
svjetskog rata 1941.-1945. godine; on se međutim vrlo odlučno suprotstavio da se ta moja 
studija o jugoslavenskoj/južnoslavenskoj ideji objavi u Enciklopedije Jugoslavije. 

Uz njegovu "preporuku", iz Beograda je uskoro stigao odgovor: u jednoj nepotpisanoj 
i nestručnoj recenziji traži se da taj tekst o jugoslavenskoj/južnoslavenskoj ideji ne smije 
objaviti u EJ, jer taj rad "ruši uvjerenje" o nastanku Jugoslavije kao "nacionalne države", 
napose uvriježeno uvjerenje o nastanku AVNOJ-ske Jugoslavije.'* Nakon toga, Redakcija 


za zajedničke tekstove EJ, odnosno neki urednici (članovi Partije) te Redakcije iz Zagreba, 


? Jako znam koji su zaposlenici i urednici u tom Zavodu tada to uradili, ipak ih ovdje neću navesti. Jedni su 
već umrli, dok su drugi, nakon 1991./92. i kasnije, posve promijenili svoja uvjerenja. Neki su mi se čak 
kasnije i ispričali i pokušali krivnju prebaciti na "drugoga". No, činjenica je da su to uradili članovi Partije, 
koji su ujedno bili i članovi/urednici Redakcije za zajedničke tekstove drugog izdanja EJ. 

!" Prema dogovoru s urednicima Leksikografskog zavoda, ja sam tu raspravu o jugoslavenskoj ideji trebao 
prikazati od njezina početka do 1918. godine, s uvodom o razvoju međusobnih odnosa južnoslavenskih 
naroda u ranijim stoljećima. Razumije se da se do 1918. godine ne može naslutiti AVNOJ-ska Jugoslavija. 


a da mene uopće nisu obavijestili, niti sam išta o svemu tome znao, na svojoj sjednici od 
12. listopada 1988. godine, u prostorijama Leksikografskog zavoda, u prisutnosti nekoliko 
novinara (iz Vjesnika i Večernjeg lista) grubo su osudili i nestručno ocijenili (s gledišta 
političkih insinuacija i partijskih osuda) moju studiju o jugoslavenskoj i južnoslavenskoj 
ideji, iznoseći pritom više neargumentiranih tvrdnji. S tom studijom, prema političkom 
naputku koji su dobili iz Beograda, ja rušim "dokazane teze" o nastanku Jugoslavije kao 
"nacionalne države", a napose rušim dokaze o genezi nastanka AVNOJ-ske Jugoslavije i 
zato je treba odbaciti kao neznanstvenu. Novinari su tako intonirane nestručne obavijesti, 
koje su iznesene na toj sjednici Redakcije, poslušno prenijeli u neka javna glasila (u 
Vjesniku, Večernjem listu i na radiju 13. listopada 1988. godine)." 

Bila je to cenzura i vrlo jasna opomena jednog sustava Partije. O tome nema spora. 
Naime, da su ti urednici (članovi Partije) kanili moju studiju samo odbiti i ne objaviti je u 
drugom izdanju Enciklopedije Jugoslavije, bili bi to učinili bez tako grubog napada na 
mene u javnosti, jer autora prve studije o jugoslavenskoj ideji, koju su odbili, nisu javno 
napali, kao što nisu u javnosti izvršili napad ni na jednog drugog autora čije su radove 
odbili da objave. A takvih je bilo. Jasno je dakle da su na taj način, tim agresivnim činom 
prema meni, pri čemu im ja očito nisam bio puno važan, željeli upozoriti na stavove koje 
sam iznio u toj studiji te ih javno osuditi 1 cenzurirati, i upozoriti da se tako nešto ne smije 
pisati. Bilo je to vrlo neugodno iskustvo, odraz jednog vremena i tog političkog sustava. 

Ja sam o svemu tome doznao tek iz novina. Razumije se da mi je sve to nanijelo 
moralnu i znanstvenu štetu, ali i dosta neugodnosti. No, ni nakon toga, nakon tih napada na 
mene, urednici iz te Redakcije nisu poduzeli uobičajeni civilizacijski korak. Umjesto da me 
pozovu i objasne o čemu je riječ, zašto su sve to učinili tako neprofesionalno, oni su 
naprosto šutjeli. Nakon toga, ja sam 24. listopada 1988. godine toj Redakciji uputio dopis u 
kojem sam tražio da mi vrate rukopis i s njima prekinuo svaku daljnju suradnju. '? 

No, nakon što sam s Leksikografskim zavodom (na projektu pripreme drugog izdanja 
Enciklopedije Jugoslavije) prekinuo suradnju, neki su urednici, iz redova Partije, ipak htjeli 
imati pokriće znanstvene recenzije: moj su rukopis o jugoslavenskoj/južnoslavenskoj ideji 
dali M. Gross i tražili da ona dade svoje "mišljenje" o toj enciklopedijskoj studiji. Iako je 


znala da sam ja u međuvremenu (točnije: dva tjedna prije no što je dobila tu moju studiju da 


"Usp. o tome: Vjesnik i Večernji list od 13. listopada 1988. 
!" Posjedujem taj dopis i druge dokumente vezano uz taj događaj. 


je "provjeri") s Leksikografskim zavodom prekinuo suradnju, jer sam joj ja to kazao, ona je 
ipak 20. studenog 1988. godine urednicima tog Zavoda dala svoje mišljenje/recenziju o tom 
radu. Smatrala je da se taj moj "prilog" o jugoslavenskoj/južnoslavenskoj ideji ne bi smio 
uvrstiti u drugo izdanje EJ. Dala je određene primjedbe, neke i opravdane, ali se prije svega 
nije složila s mojom koncepcijom. Napominjem da ni ona nije uzela u obzir da je to tek 
radna verzija te enciklopedijske studije, iako je to dobro znala. Svjesno ili nesvjesno, ona je 
na taj način podržala cenzuru tog rada, a time i osudu stavova koje sam tamo donio. 

Naime, moja istraživanja o tome — o jugoslavenskoj ideologiji, izgradnji moderne 
nacije, o izgradnji moderne hrvatske nacije, o nastanku modernog građanskog društva, o 
procesima modernizacije i transformacije tradicionalnog društva, tj. o ulozi ideologija u 
svemu tome — posve su se razlikovala i razlikuju se od gledišta M. Gross. Ona idejama i 
ideologijama i razvoju tzv. nacionalne svijesti kod malobrojne elite daje veliko značenje u 
izgradnji modernih nacija i modernog građanskog društva. A ja proces izgradnje modernog 
svijeta (postupnu transformaciju tradicionalnog života stanovništva i tradicionalnog društva 
te nastanak novog modernog građanskog i industrijskog društva i moderne nacije, nastanak 
dakle industrijske civilizacije) promatram sasvim drugačije. Taj proces transformacije 
tradicionalnog društva —a njegova osnovna obilježja su: masovni život stanovništva na selu, 
loši uvjeti stanovanja i prehrane ljudi, njihova masovna nepismenost, nerazvijenost školstva 
i slaba razina opće edukacije za primjenu modernih tehnologija, opća zaostalost, 
podijeljenost na uske regije i pokrajine, slabe komunikacije, nepostojanje visoke građanske 
i nacionalne kulture itd. — tražim i nalazim na tom području realnoga života gdje živi ta 
golema većina stanovništva, a ne na području neživotnih fikcija: ne na području ideja i 
ideologija koje, uglavnom u novinstvu, izlaže malobrojna elita. Stoga ni ja bilo čije 
istraživanje o jugoslavenskoj ideologiji, koje se temelji na nejasnoj i nedokazanoj tezi da je 
jugoslavenska ideja ujedno bila i "hrvatska nacionalno-integracijska ideologija" i da je 
doprinijela izgradnji moderne hrvatske nacije,'* nipošto ne bih preporučio da se objavi, iako 
smatram da svatko ima pravo na svoje mišljenje. Međutim, ovdje je riječ o izboru metode i 
područja istraživanja —riječ je o izboru između ideja i ideologije (svijeta fikcija) na jednoj 


ili, na drugoj strani, iz svijeta realnoga života stanovništva —na kojima možemo pratiti dugi 


'5 Usp. o tome: P. Korunić, Rasprava o izgradnji moderne hrvatske nacije, navedeno djelo; isti, Jugoslavizam 
i federalizam u hrvatskom nacionalnom preporodu 1835.-1875. godine, navedeno djelo. 
'* Usp. djela navedena u bilješci br. 4; tu nedokazanu i nerazumljivu tezu ponavljaju i drugi historičari. 


proces transformacije tradicionalnog života stanovništva i njegovog tradicionalnog društva 
te postupnu izgradnju moderne nacije kao posve nove ljudske zajednice, a time i moderne 
hrvatske nacije i modernog društva u Hrvatskoj. U tom dugom procesu izgradnje moderne 
nacije i modernog građanskog društva, jasno je da ni fikcije ni ideologije ni svijest ljudi ne 
igraju bitnu ulogu, niti to mogu. U tome se ni tada ni danas ne možemo složiti.“ 

U međuvremenu je Leksikografski zavod angažirao drugog profesora s Odsjeka za 
povijest Filozofskog fakulteta u Zagrebu, gdje sam 1 ja bio profesor, da napiše tu studiju o 
jugoslavenskoj ideji za drugo izdanje Enciklopedije Jugoslavije. Ta je njegova studija o 
jugoslavenskoj ideji 1 objavljena u tom drugom izdanju EJ. U njegovom izlaganju tih 
problema, o nekim aspektima povijesnih pojava kod južnih Slavena, ima i nekih dobrih 
zapažanja, iako i u tom slučaju, kada je riječ o pojedinim razdobljima i problemima, uvijek 
čitatelje treba uputiti na druge članke iz povijesti južnoslavenskih naroda koji su objavljeni 
u EJ, na članke koje su pisali stručnjaci/historičari iz pojedinih republika, koji su tu povijest 
proučavali i stoga je bolje poznaju. Međutim, u mnogim važnim aspektima, iz povijesnog i 
teorijskog 1 metodološkog područja, o kojima ovisi cjelina pogleda na tu vrlo složenu temu, 
napose na proces izgradnje modernih nacija, ipak se s njegovim gledištem, koje nalazimo 
ne samo u toj enciklopedijskoj jedinici, već i u drugim njegovim radovima —na primjer o 
postojanju "južnoslavenske nacionalne ideje", s njegovom tezom da je ilirski pokret pod 
ilirskim imenom zastupao "misao o južnim Slavenima kao jednoj naciji", o jugoslavenskoj 
ideologiji koja ima to "nacionalno" značenje i tu "nacionalnu" funkciju, o utjecaju ideja i 
ideologija u nacionalno-integracijskim procesima, a time i u procesu nastanka modernih 
nacija, a napose s tezom o izgradnji moderne hrvatske nacije i modernih nacija na prostoru 
srednje i jugoistočne Europe uopće, s tezom o tzv. jezičnoj i kulturnoj naciji itd. —nisam ni 
tada ni danas mogao složiti. Ali, ponavljam, svatko ima prava na svoje mišljenje. Međutim, 
kada je riječ o znanstvenom istraživanju, onda je to nešto drugo. Tada se uvijek moramo 
opredijeliti za znanost i znanstveni pristup tom problemu, ako smo za to spremni.“ 

I ovdje je dakako riječ o našem izboru znanstvene metode i područja istraživanja: (1) 


područja koje utječe na dugi proces transformacije tradicionalnog društva i tradicionalnog 


5 U 19. i 20. stoljeću nastaje najdublja transformacija života stanovništva u njegovoj dugoj povijesti. Važno 
je odgovoriti na pitanje: koje pojave utječu na tu transformaciju? A na to ne utječu ni ideologije niti tzv. 
nacionalna svijest ljudi. Usp. o tome: Korunić, Rasprava o izgradnji moderne hrvatske nacije, nav. djelo. 

'* Usp. o tome: P. Korunić, Rasprava o izgradnji moderne hrvatske nacije, navedeno djelo. 

'" Usp. o tome: P. Korunić, Rasprava o izgradnji moderne hrvatske nacije, napose uvod, nav. djelo. 


života većine stanovništva i (2) područja na kojem stoga možemo, koliko nam to povijesni 
izvori dopuštaju, pratiti postupni proces nastanka modernog građanskog 1 industrijskog 
društva 1 ujedno izgradnju moderne nacije kao posve nove ljudske zajednice. U svemu 
tome, kako je rečeno, ideje i ideologije ne igraju bitnu ulogu. Ako nam to nije jasno, teško 
da možemo upoznati sadržaj jugoslavenske/južnoslavenske ideologije u 19. stoljeću. Jer, 
ako ideje 1 ideologije (tj. područje fikcije) prihvatimo kao ključne osnovice u istraživanju 
procesa integracije i ujedno procesa modernizacije 1 transformacije tradicionalnog svijeta 
života stanovništva, napose procesa nacionalne integracije, onda se slobodno prepuštamo 
mašti 1 tada ideologiji možemo pripisati mnogostruko djelovanje. To se nažalost i radi. 
Nakon svega, razumljivo je zašto se dugo nisam mogao vratiti ovoj studiji i tek sada, 
nakon 19/20 godina, odlučio sam da je objavim. A odlučio sam se iz ovih razloga: prvo, da 
iznesem gledište o tome koje sam tada zastupao i, drugo, da najavim novu kritičku studiju o 
tim važnim povijesnim pojavama. Prema tome, da ponovo raspravljam o južnoslavenskoj 
ideologiji, a time i o hrvatskom nacionalnom programu, izgradnji moderne hrvatske nacije i 
modernog građanskog društva u Hrvatskoj, navelo me, prvo, zaobilaženje te teme, napose 
zadnjih petnaest godina; drugo, nedorečenost i ujedno ideološka 1 politička pretjeranost u 
dosadašnjem istraživanju tih složenih povijesnih pojava; treće, spoznaja da danas o tome 
možemo slobodnije raspravljati, tj. spoznaja da nam tekst, u kojem kritički raspravljamo o 
južnoslavenskoj ideologiji, neće biti cenzuriran i proglašen politički nepoćudnim i, četvrto, 
jedan pokušaj da se postojanje te ideje i ideologije posve negira, pri čemu je autor pokazao 


tragično nerazumijevanje hrvatske povijesti i tih problema uopće. '* 


2. Izvornost i bit studije o jugoslavenskoj/južnoslavenskoj ideji 


Studija koju donosim u II. poglavlju nastala je, kako sam kazao, 1988. godine. Ovdje 
objavljujem prvu verziju te studije. lako danas o nekim povijesnim pojavama —prije svega 
o idejama 1 ideologijama te o nastanku i razvoju modernih nacija i modernog građanskog i 


industrijskog društva, a time 1 o transformaciji tradicionalnog društva i cjelokupnog života 


" W. B. Tomljanovich, Biskup Josip Juraj Strossmayer: Nacionalizam i moderni katolicizam u Hrvatskoj, 
Zagreb 2001. Autor negira postojanje jugoslavenske ideje i ideologije te južnoslavenskog političkog 
programa u hrvatskoj povijesti u 19. stoljeću. No, jugoslavenska ideja i južnoslavenski politički program, 
napose unutar austrijske federacije, postoji u hrvatskoj politici. Ali sve to moramo drugačije istražiti. A autor 
ne razumije ključne probleme hrvatske povijesti 19. stoljeća, koju valja promatrati u okviru modernizacijskih 
procesa. On to nije ni pokušao učiniti. Gotovo sve promatra kroz crkvenu povijest i ulogu "velikih" ličnosti. 

stanovništva — zastupam drugačije stajalište, iako prema tome neke povijesne pojave i 
procese drugačije tumačim, ipak ovdje donosim taj tekst iz 1988. godine. Skoro dvadeset 
godina, iz više razloga, ovu raspravu nisam uzeo u ruke, ne samo zbog ovoga što sam 
naveo u ovom uvodu. Posjedujem originalne stranice, koje sam dobio u Leksikografskom 
zavodu, na kojima su se tada pisali svi radovi za tu enciklopediju. Na tim je stranicama 
napisana i ta moja studija. Bilješke koje prate tekst o jugoslavenskoj/južnoslavenskoj ideji 
tek ih sada donosim, jer enciklopedijske jedinice, razumije se, nemaju bilješke. Te bilješke 
ovdje pokazuju samo neke razlike između moga gledišta o nekim povijesnim pojavama i 
onih gledišta koja su zastupana u enciklopedijskim jedinicama prije 1 kasnije, a preko njih i 
u mnogim udžbenicima i studijama o jugoslavenskoj ideji. 

Koja su to gledišta koja sam smatrao da ih moram iznijeti? Ukratko o tome. O svemu 
tome, ponavljam, danas bih drugačije pisao. To ću i uraditi u najavljenoj raspravi. Razumije 
se da sam te davne 1988. godine —pristupajući kritički toj temi koliko sam mogao, a moja 
su se izlaganja dosta razlikovala od "službenog" stava o jugoslavenskoj ideji —često pisao u 
"šiframa" 1 da nisam mogao o tome pisati posve slobodno. No, ta se moja gledišta (o 
južnoslavenskoj ideji, hrvatskom nacionalnog programu, federalizmu itd.) mogu provjeriti 
u mojim radovima koji su nastali prije 1990./91. godine i kasnije. Međutim, ni ja nisam 
mogao djelovati (istraživati, misliti i obrazovati se) posve izvan vremena i prostora, pa se i 
kod mene, kao i kod svakog drugog istraživača koji se bavi tom osjetljivom temom, mogu 
naći poneke nedorečenosti i nedosljednosti. Tada sam, koliko sam to mogao, nastojao biti 
kritičan prema nekim nedokazanim tezama, te otkloniti neke mitove i stereotipe. 

Prvo, smatrao sam da je gotovo u svim radovima, u kojima se dijelom raspravlja o 
jugoslavenskoj i južnoslavenskoj ideji/ideologiji, ali 1 u drugim tekstovima — gdje se govori 
o hrvatskom narodnom preporodu, hrvatskom nacionalnom programu, ilirskom pokretu i 
ilirizmu, hrvatskim političkim strankama, izgradnji moderne hrvatske nacije itd. —iskazano 
neizmjerno mnogo nejasnih pojmova, napose: o naciji i društvu, o ulozi ideja 1 ideologije u 
procesima nastanka moderne nacije 1 modernog građanskog i industrijskog društva. 

Drugo, u mnogim radovima (o jugoslavenstvu, ilirskom pokretu i ilirizmu, hrvatskom 
nacionalnom pokretu, hrvatskoj naciji itd.) iskazana je silna nekritičnost i pretjerivanja. U 
tim se radovima ponavljaju mnogi mitovi i stereotipi, napose o samorazumljivosti nacije, o 


jugoslavenskoj ideji, a time i nastanku Jugoslavije, o Habsburškoj monarhiji kao "tamnici 


ll 


naroda" itd. Posebno to nalazimo u radovima povjesničara i književnih historičara. Razlog 
tome leži u činjenici što su znanstvenici, na različitim područjima, proučavajući porijeklo 
naroda i nacije, najčešće istraživali povijest nejasnih ideja i ideologija, povijest fikcija, a 
manje dugi proces primjene modernosti, tj. proces modernizacije: proces transformacije 
tradicionalnog društva, a time i tradicionalnog života stanovništva uopće. 

Treće, s tim u vezi, u mnogim radovima nastojalo se dokazati da je u 19. stoljeću 
južnoslavenskim narodima, prije svega onima iz Habsburške monarhije, na prvom mjestu i 
krajnji cilj bio stvaranje "jugoslavenske nacionalne države". Pritom su se pojavila dva 
dominantna stereotipa: prvi, koji je demonizirao Habsburšku monarhiju i, drugi, koji je u 
svemu nazirao Jugoslaviju kao krajnji cilj. Prema tom gledištu, ti su južni Slaveni zamišljali 
i nastojali postići jugoslavensku unitarnu "nacionalnu državu", izlazak dakle iz Monarhije i 
odlazak na Balkan, u daleku europsku periferiju. To se ponavljalo zato jer su znanstvenici, 
kako je rečeno, idejama i ideologijama 1 nacionalnoj svijesti pridavali pretjeranu važnost u 
izgradnji nacija. Nastojali su dokazati trajno postojanje "jugoslavenske nacionalne ideje" i 
ideologije, a time i postojanje težnje da se buduća Jugoslavija formira kao "nacionalna" 
unitarna država. Zbog toga oni nisu temeljitije istražili južnoslavenski/austrijski politički 
program (program austrijskog federalizma) u kojem se za revolucije 1848./49. godine i od 
1860. gotovo kontinuirano do 1918. godine zahtijeva političko sjedinjenje južnoslavenskih 
naroda u Monarhiji, unutar te srednjoeuropske federacije. A to je program koji dakako ne 
predviđa Jugoslaviju ni kao "krajnji cilj" niti kao "nacionalnu državu".!'? 

Uz to, kako sam ja shvaćao, Jugoslavija 1918. godine nije nastala, niti je mogla 
nastati, kao nacionalna država, već samo i jedino kao višenacionalna zajednica. Jer su se 
pojedine nacije u južnih Slavena, svaka napose unutar svojih sredina (jezičnih, kulturnih, 
etničkih, privrednih, političkih, teritorijalnih, tradicionalnih itd.), u tijeku modernizacijskih 
procesa, izgrađivale na posebnim vrijednostima, u različitim ritmovima tih procesa. Već do 
proglašenja Jugoslavije 1918. godine — bez obzira na ideološku i etničku neodređenost 
pojma "Jugoslavena" kao naroda koji tvore tri "plemena", bez obzira na vrlo izraženi srpski 
nacionalizam i hegemoniju — južnoslavenske nacije su se uglavnom formirale i nikakav 


unitarizam nije više mogao ugušiti ili negirati njihovu individualnost i njihove temeljne 


! O tome: P, Korunić, Rasprava o izgradnji moderne hrvatske nacije, navedeno djelo; isti, Jugoslavizam i 
federalizam u hrvatskom nacionalnom preporodu, nav. djelo; "Program konfederalizma u hrvatskoj političkoj 
i društvenoj misli u 19. stoljeću", nav. djelo; isti, "Hrvatski nacionalni i politički program 1848./49. godine", 
nav. djelo; isti, "Hrvatski nacionalni program i društvene promjene za revolucije 1848/49. godine", nav. dj. 

nove nacionalne jezgre (etničke, jezične, kulturne, obrazovne, političke, teritorijalne i 
društvene uopće) kao posve nove ljudske zajednice. Osim toga, u 19. stoljeću nije bilo 
izgleda da nastane nezavisna i slobodna Jugoslavija, kao zajednička "nacionalna država" 
svih južnih Slavena, što sam nastojao, otvoreno i u "šiframa", pokazati u tom radu, napose 
isticanjem povezanosti hrvatskog nacionalnog programa (ujedinjene Hrvatske) i programa 
austrijskog federalizma, koji se zauzimao za opstanak Habsburške monarhije. 

Prema tome, u toj sam enciklopedijskoj studiji nastojao dokazati da su u 19. stoljeću 
postojala dva južnoslavenska politička programa: prvi, južnoslavenski/austrijski program, 
koji bi ujedinio u političku zajednicu Hrvatsku, Sloveniju i srpsku Vojvodinu unutar 
austrijske konfederacije, a time i preuređene Monarhije i, drugi, južnoslavenski/balkanski 
program, koji bi ujedinio sve balkanske zemlje i narode. Bila su to dva različita politička 
programa, koja nisu imala mnogo zajedničkog: jedan je bio vezan za srednjoeuropski 
prostor, a drugi za Balkan; prvi je bio konfederalni i višenacionalni, dok je drugi težio 
nacionalnom unitarizmu, smatrajući da su Srbi, Hrvati 1 Slovenci tri "plemena" jednog 
naroda, dakako jedinstvenog jugoslavenskog ili srpskog naroda. Štoviše, ako imamo na 
umu srpsku tajnu politiku, koja se kasnije očitovala u javnosti, taj je drugi program u sebi 
sadržavao srpsku hegemoniju i dominaciju Srba nad drugim narodima. 

Četvrto, u mnogim se radovima stalno ponavljalo da je već hrvatskim ilircima, nakon 
1835. godine, koji su tobože zastupali "južnoslavensku nacionalnu ideju", odnosno "misao 
o južnim Slavenima kao jednoj naciji", krajnji cilj uvijek bio stvaranje jugoslavenske 
"nacionalne države", a time dakako i "nacionalno" ujedinjenje svih južnih Slavena.“ Bio bi 
to, prema tome, jasno izražen politički program i cilj, program o ujedinjenju svih južnih 
Slavena u jednu novu "nacionalnu državu". Međutim, do sada ni jedan poznati dokument to 
ne potvrđuje, a zacijelo tada takav program nije ni mogao nastati. To, da takav politički 
program (o ujedinjenju svih južnih Slavena u unitarnu "nacionalnu državu") ne postoji, 
otvoreno sam izlagao već 1985. godine na znanstvenom skupu u Zagrebu povodom 
obilježavanja 150-godišnjice početka ilirskog pokreta. Iako su se neki sudionici tog skupa 
suglasili sa činjenicom da takav politički program nije pronađen, ipak su mi otvoreno 
prigovorili slijedeće: mogu li tvrditi da oni (hrvatski preporoditelji ilirci) o "tome nisu 


mislili" 1 da nisu "zamišljali" takav "jugoslavenski politički savez", a time i Jugoslaviju kao 


* Usp. o tome: Ni. S., Jugoslavenska (jugoslovenska) i južnoslavenska (južnoslovenska) ideja, Enciklopedija 
Jugoslavije, drugo izdanje, Zagreb 1989, str. 128-144. 

"nacionalnu državu". Što su hrvatski ilirci "mislili", a napose o tom političkom programu i 
o "nacionalnom savezu" svih južnih Slavena, kazao sam tada i više puta kasnije studentima 
u seminarima, ne možemo znati ništa pouzdano, jer povijesni izvri o tome šute. Ilirizam je 
bio 1 ostao isključivo jednostrani idejni kulturni program, koji je —uz hrvatski nacionalni i 
građanski pokret koji je tada pokrenut: jezični, kulturni, obrazovni, privredni, politički, 
nacionalni, socijalni itd. — zastupao ideju o jezičnom i kulturnom okupljanju svih južnih 
Slavena u budućnosti. Ali se na tom zamišljenom zajedničkom projektu (izgradnje nove 
zajedničke kulture) ništa nije postiglo, niti se to moglo, jer su južnoslavenski narodi, svaki 
u svojoj sredini napose, izgrađivali moderni svijet na mnogim područjima, u različitim 
uvjetima. Ilirci su utemeljili hrvatski kulturni pokret: dali su osnovice standardizacije 
hrvatskog književnog jezika i započeli izgradnju visoke građanske i nacionalne kulture. 
Prema tome, bila je to i ostala pogrešna interpretacija njihove djelatnosti, a time i procesa 
izgradnje moderne hrvatske nacije i modernog građanskog društva u Hrvatskoj. 

Peto, s tim u vezi, napose sam smatrao neodrživom, i prije svega nerazumljivom, tezu 
da je jugoslavenska ideja ujedno bila hrvatska nacionalno-integracijska ideologija, koja je 
tobože poticala i omogućila integraciju hrvatske nacije. Da dakle jugoslavenska ideologija 
utječe na integracijske procese, napose nacionalne i društvene, iako ideje i ideologije, 
iznesene u novinskim člancima, koji imaju kratko trajanje, u tim procesima modernizacije i 
integracije nemaju gotovo nikakvu ulogu. Uza sve to, tu teze, koje je u više radova 
nastojala dokazati M. Gross, i do danas slijede neki hrvatski historičari. A to uče i naši 
studenti na studiju povijesti preko udžbenika 1 literature u kojima se to navodi. 

Dakako, postoje još mnoge teze i pretpostavke s kojima se nisam mogao složiti, 
napose s tezom da su ideologije ključne za proučavanje procesa modernizacije i integracije. 
Jer je posve sigurno da ideologije, iznesene, ponavljam, uglavnom u novinskim člancima, 
ne utječu niti mogu utjecati na transformaciju tradicionalnog života stanovništva 1 pojavu 
modernog građanskog i industrijskog društva, društva industrijske civilizacije. Zato sam 
već u disertaciji, koju sam djelomično preradio i zatim objavio, prateći razvoj hrvatsko- 
slovenskih političkih veza i odnosa u 19. stoljeću, uz južnoslavenski/austrijski program koji 
su tada zastupali hrvatski političari, a utemeljili su ga na programu austrijske konfederacije, 
pokazao postojanje i razvoj hrvatskog nacionalnog programa, a sadržavao je ove dugoročne 


moderne građanske projekte koji su izvršili najdublju transformaciju hrvatskoga naroda u 

njegovoj povijesti: politički, privredni, kulturni, obrazovni, socijalni, nacionalni itd. Ti su 
projekti, u dugom procesu njihova ostvarenja, utjecali na transformaciju hrvatskog naroda, 
a time i na proces izgradnje moderne hrvatske nacije i modernog društva u Hrvatskoj. 

Da bih pokazao da hrvatskim političarima u 19. stoljeću nije bio krajnji cilj niti na 
prvom mjestu ujedinjenje svih južnih Slavena izvan Habsburške monarhije i odlazak na 
Balkan, u tu daleku i nesređenu europsku periferiju, pratio sam i u mnogim primjerima u 
hrvatskoj politici dokazivao postojanje programa austrijskog federalizma, tj. postojanje 
zahtjeva za federalnim i/ili konfederalnim preuređenjem te Monarhije. Riječ je o programu 
u kojem javno iznose odluku hrvatskog naroda da ostane u toj srednjoeuropskoj državi. To 
je južnoslavenski/austrijski politički program, koji je u hrvatskoj javnosti (od novinstva, 
preko političkih stranaka 1 političkog društva do Hrvatskog sabora) iznesen za revolucije 
1848.-49. godine, u kojem su zahtijevali sjedinjenje ujedinjene Hrvatske s ujedinjenom 
Slovenijom i srpskom Vojvodinom unutar nove austrijske konfederacije. A to je značilo da 
je njihov prvenstveni cilj bio da ostanu u toj srednjoeuropskoj državi, unutar Habsburške 
monarhije, preuređenoj u demokratsku i ravnopravnu višenacionalnu državu, a ne izlazak iz 
nje i odlazak u daleku i zaostalo europsku periferiju, ne dakle odlazak na Balkan. Već tada 
sam i u toj enciklopedijskoj jedinici, oslanjajući se na ta istraživanja —koja su pokazala da 
su u hrvatskoj politici, od 1848./49. godine, prisutna dva međusobno povezana politička 
programa: hrvatski nacionalni i njemu kompatibilni konfederalni program —napisao da su 
hrvatski narodnjaci smatrali da će se i drugi južni Slaveni, oni na Balkanu, s vremenom 
pridružiti toj civilizacijski naprednijoj sredini: Habsburškoj monarhiji, ali uz uvjet da se ona 
preuredi u novu demokratsku federaciju. Ali, ako se Monarhija ne uspije preurediti u 
demokratsku konfederaciju, ili ako dođe do njezina sloma, onda su, u kriznim godinama, 
dva/tri puta u 19. stoljeću, pretpostavljali ujedinjenje svih južnih Slavena, pa čak i svih 
balkanskih naroda, ali dakako u novu federaciju, a ne u neku "nacionalnu državu". 

U svakom slučaju, jugoslavenska ideologija nije bila, niti je to mogla biti, neke vrste 
ideja 1 program o unitarnoj/nacionalnoj državi, kako se to često isticalo. Da bih to još više 
dokazao, na što su me upućivali mnogobrojni dokumenti (o hrvatskom nacionalnom 
programu i federalizmu) tada sam napisao i zatim 1989. godine objavio knjigu o tome pod 
naslovom: Jugoslavizam i federalizam u hrvatskom nacionalnom preporodu 1835-1875: 


Studija o političkoj teoriji i ideologiji, u izdanju Globusa, Zagreb. 

U toj sam knjizi dokazao postojanje hrvatskog nacionalnog programa i njegovu čvrstu 
povezanost s konfederalnim programom, programom koji je zagovarao izgradnju hrvatske 
nacije i dakako hrvatske države i njezino udruživanje u austrijsku federaciju ili, ako to ne 
uspije i ako propadne Habsburška monarhija, onda u buduću južnoslavensku/balkansku 
federaciju. Ono što je nastalo 1918. godine, nije bio rezultat tih vizija iz 19. stoljeća. Jer je 
19. stoljeće bio svijet humanih ideja i nadanja, dok je 20. stoljeće bio svijet tragičnih ratova 
i nasilja. A Jugoslavija je i nastala u vihoru tih tragedija: na kraju Prvog svjetskog rata. 

Ta je knjiga postala udžbenik na Fakultetu političkih znanosti i na Pravnom fakultetu 
u Zagrebu, i na njoj su se odgajale mnoge generacije studenata. Međutim, na Odsjeku za 
povijest filozofskog fakulteta u Zagrebu, gdje sam prošao sve stupnjeve od asistenta do 
redovnog profesora u trajno zvanje, ta knjiga i njezine koncepcije nisu osobito prihvaćene, 
osim kod malog broja studenata koji su tim problemima pristupili kritično. Tu je, kada je 
riječ o istraživanju tzv. jugoslavenske ideje 1 ideologije, a time i izgradnje moderne 
hrvatske nacije, stalno prisutna koncepcije M. Gross. Drugi historičari (prije i kasnije, od F. 
Šišića, preko J. Šidaka do N. Stančića) koji su se usput time bavili, ili su pokušali da se 
bave, nisu učinili neki veći metodološki i teorijski pomak u tom istraživanju. Danas neki od 
njih nekritično slijede koncepciju M. Gross: ponavljam, slijede njezinu ključnu tezu da je 
jugoslavenska ideja bila ujedno i hrvatska nacionalno-integracijska ideologija koja je 
omogućila integraciju hrvatske nacije. A ona u ideologijama i u razvoju "nacionalne 
svijesti", traži i nalazi: nacionalno-integracijske procese, a time i nastanak modernih nacija 
i modernog društva. No, ja te procese (ni integracijske ni nacionalne ni društvene niti 


modernizacijske) ne nalazim u ideologijama i u "nacionalnoj svijesti".?' 


* Usp. o tome radove navedene u bilj. br. 4, 5 i 19. 


16 


II. Studija o jugoslavenskoj/južnoslavenskoj ideji iz 1988. godine: 


JUGOSLAVENSKA/JUŽNOSLAVENSKA IDEJA? 


Pojam koji u različitim tekstovima nalazimo pod ovim nazivima: jugoslavenska ili 
južnoslavenska ideja (ili ideologija ili "misao") te jugoslavensko i južnoslavensko "pitanje". 
A riječ je o ideji i/ili ideologiji različitog sadržaja i značenja koja ukazuje na postojanje 
međusobnih komunikacija (odnosa, veza i suradnje) južnoslavenskih naroda u prošlosti: na 
njihovo svjesno nastojanje da se međusobno upoznaju, jedan drugome interesno približe i 
međusobno udruže na različitim područjima, o ideji i ideologiji koju je, do početka 20. 
stoljeća, zagovarala malobrojna elita, najviše kod Hrvata.? 

Promatrano s gledišta jugoslavenske  političke/državne = zajednice, pojam 
jugoslavenski (jugoslawisch, Yugoslav) odnosi se na osobine i sve ono što pripada 
jugoslavenskim narodima, te na razvoj njihovih međusobnih odnosa, koji nastaju prije i 
nakon stvaranja zajedničke nezavisne države (Jugoslavije) 1918. godine na području 
književnog jezika, kulture, intelektualnih dodira, privrede, pomaka ljudi i roba, koji nastaju 
tijekom političkih 1 društvenih promjena 1 procesa. Dok termin južnoslavenski 
(suidslawisch, South Slavic) obuhvaća sve Južne Slavene, njihov čitav etnički i politički 
prostor, te upućuje na pojavu i razvoj kulturnih, privrednih i političkih komunikacija dvaju 
ili više južnoslavenskih naroda u prošlosti, prije i nakon 1918. godine. Pa ipak, gledajući 
povijesno, navedena terminološka razlika nije posve točna, iako se nje moramo držati. Jer 
su, na primjer, hrvatski i slovenski intelektualci narodnjaci u 19. stoljeću, od 1848. godine 
dalje, pojmovima "jugoslavenski" i "Jugoslavija" (koju su ponekad zamišljali kao buduću 
nezavisnu  višenacionalnu državnu zajednicu) u većini slučajeva obuhvaćali sve 
južnoslavenske narode. 

Teorijske i metodološke pretpostavke. Genezu i sadržaj jugoslavenske ideologije, u 


najširem značenju, valja promatrati unutar procesa relativno dugoga trajanja, koje iskazuje 


* Studija koja slijedi, ponavljam ovdje, napisana je davne 1988. godine za drugo izdanje Enciklopedije 
Jugoslavije. Ovom prilikom dodane su bilješke koje upućuju samo na neke različite stavove. 

"Nema spora da su intelektualci (različitog etničkog porijekla) u Hrvatskoj najviše zagovarali jugoslavensku 
ideologiju. Lako je to objasniti. Prvo, kako sam kazao, ta ideologija nije ometala izgradnju moderne hrvatske 
nacije i, drugo, na ovim su prostorima zagovarali uspostavljanje solidarnosti i međusobnih interesnih veza. To 
je bio poziv na izbjegavanje sukoba bilo koje vrste. No, o tome više u najavljenoj raspravi. 

društveni, kulturni i politički razvoj južnoslavenskih zemalja, a izražena je (kod malobrojne 
elite) kao ideja o međusobnoj suradnji južnoslavenskih naroda. Ako pak želimo pristupiti 
upoznavanju 1 određenju temeljnih vrijednosti koje iskazuje sociokulturni i sociopolitički 
program jugoslavenske ideje,** nužno je najprije upozoriti na historiografske mogućnosti 
takva zadatka. Danas raspolažemo plodnom historiografijom koja donosi goleme količine 
podataka o pojavi i razvoju jugoslavenske ideje. Ali se ocjene o njezinu sadržaju i njezinoj 
funkciji u radovima znanstvenika (povjesničara, književnih historičara, sociologa i pravnih 
teoretičara) uvelike razlikuju. Bez sumnje, za pokušaj sinteze razvoja jugoslavenske ideje, 
koju valja promatrati kao odraz socijalnih stanja i procesa, ali i romantičarskog zanosa, još 
uvijek nedostaju mnogi preduvjeti. Nedostaju, prije svega, temeljni istraživački radovi o 
genezi i sadržaju jugoslavenske ideje, u kojima bi proučavali odnose društvenih procesa i 
struktura te međusobne komunikacije društvenih grupa: pojedinaca, elite 1 etničkih grupa u 
tijeku pomaka ljudi i roba i kultura na južnoslavenskom prostoru do kojih ne sežu površna 
promatranja. Pristupajući izradi sinteze geneze i povijesnog značenja južnoslavenske ideje, 
i određujući osnovne procese koje iskazuje razvoj različitih društava u južnoslavenskih 
naroda u međusobnom odnosu, moramo zaključiti da takav pokušaj, u današnjem trenutku 
historiografije, mora imati slabosti i praznine, kao posljedica naše teorijske 1 metodološke 
istraživačke nerazvijenosti, ali i neusklađenosti pristupa toj temi uopće. 

Da bismo mogli istražiti procese približavanja (dodire, veze, suradnje, pomake ljudi i 
roba, uzajamnu ovisnost, solidarnost ili suprotnosti) južnoslavenskih naroda u prošlosti, na 
što nas upućuje stoljetna prisutnost tih težnji, iskazanih i kroz jugoslavensku ideju, nužno je 
imati u vidu dokazane činjenice i primijeniti nove metodološke postupke: prvo, moramo 
imati na umu da se jugoslavenska ideja, kao program i zahtjev za stvaranje višenacionalne 
kulturne 1 političke zajednice različitog sadržaja i opsega, pojavljuje tek u 19. stoljeću; 
drugo, da se jugoslavenska ideja javlja onda kada su u južnih Slavena, u njihovom 
dugotrajnom povijesnom razvoju, sazreli društveni procesi koji su vodili formiranju 
individualnosti južnoslavenskih naroda 1 otvarali put integraciji posebnih južnoslavenskih 
modernih nacija; treće, pri tom se južnoslavenska ideja, različitog sadržaja, iskazuje kao 


jedan od podsustava političke ideologije,“ koju zastupaju različite grupe: pojedinci, elite, 


* Pod pojmom "jugoslavenska ideja" valja razumjeti: jugoslavensku i južnoslavensku ideju i/ili ideologiju. 
* Jugoslavenska ideja samo je dio ili podsustav hrvatskog političkog i nacionalnog programa, a ne samostalni 
politički plan i program. Takvo jugoslavenstvo dakako ne može imati nacionalno značenje. 

političke stranke i neke vlade u južnoslavenskih naroda; četvrto, da bismo mogli upoznati 
temeljne vrijednosti jugoslavenske ideje, nužno je proučiti cjelokupnu političku ideologiju 
(njezine dijelove i podsustave u međusobnoj ovisnosti) u pojedinih južnoslavenskih naroda; 
peto, političku pak ideologiju valja promatrati kao nacionalni program, kao sustav uvjerenja 
i ciljeva, kao područje akcije i djelatnosti elite 1 političkih stranaka; šesto, a to možemo 
upoznati jedino interdisciplinarnim i komparativnim proučavanjem. Imajući na umu da je 
jugoslavenska ideja kompleksna i slojevita tema, i da je moramo promatrati u okviru 
socijalnih procesa, nužno je u južnoslavenskih naroda proučavati sva područja društvenoga 
razvoja u njihovoj uzajamnoj ovisnosti i suprotnosti međusobnih odnosa. Moramo pratiti 
one promjene i procese povijesnih pojava, koje ih međusobno razdvajaju ali dijelom i 
prožimaju i spajaju. Uz to, potrebno je napustiti nekritično prihvaćenu tezu da je sjedinjenje 
jugoslavenskih naroda bio nužni proces, ostvarenje Providnosti ili apsolutne ideje — kao 
deterministički hod progresa.“ I biti svjesni činjenice da se formiranje individualnosti 
(jezične, kulturne, privredne, političke itd.) južnoslavenskih naroda, a time i izgradnja 
njihovih zasebnih nacija, kao i pokušaj njihove suradnje u prošlosti, rađalo u procesima 
međusobnih (često oprečnih) interesa, spajanja i razdvajanja, koja i danas traju.? 

Razumije se da ovdje, nasuprot takvom istraživačkom programu, možemo iznijeti 
samo najosnovnije teze o razvoju i značenju jugoslavenske ideje. Međutim, nužno je 
najprije odrediti vremenske i prostorne okvire koje nameće pitanje početka i razvoja 


procesa približavanja južnoslavenskih naroda. Poznato je da su južnoslavenski narodi u 19. 


* Usporedi o tome: F. Šišić, Jugoslovenska misao: istorija ideje jugoslovenskog narodnog ujedinjenja i 


oslobođenja od 1790.-1918. godine, Beograd 1937; M. Ekmečić, Stvaranje Jugoslavije 1790.-1918. godine, 
knj. 1-2, Beograd 1989; V. Bogdanov, Historijska uloga društvenih klasa u rješenju južnoslavenskog 
nacionalnog pitanja, Sarajevo 1956; isti, Historija političkih stranaka u Hrvatskoj, Zagreb 1958. 

*"" Jugoslavenska ideja/ideologija nije bila jedinstvena niti sadržajno homogena. To nije sporno. Sporna je 
međutim teza, iskazana u historiografiji, da je ta "ideja" imala nacionalno značenje, da je izražavala misao o 
nacionalnom jedinstvu južnih Slavena, ali i "misao" da svi oni pripadaju jednoj naciji. O tome na početku 
teksta o jugoslavenskoj ideji u drugom izdanju EJ piše slijedeće: "U toku povijesti, jugoslavenska ideja je 
izražavala misao o suradnji ili jezičnom, kulturnom, nacionalnom i državnom jedinstvu južnoslavenskih, odn. 
jugoslavenskih naroda, pri čemu su oni shvaćeni kao skup posebnih nacija ili kao jedna nacija." 

I autor te studije ističe da postoje različiti sadržaji jugoslavenske ideje. To je jasno. Ali u tom tekstu više puta 
ističe da su s tom idejom, u posebnim slučajevima, napose hrvatski preporoditelji, zastupali "misao" o 
"nacionalnom jedinstvu" svih južnih Slavena 1 štoviše da su oni time shvaćeni "kao jedna nacija". 

Međutim, ako imamo na umu gledište tih autora (M. Gross, N. Stančića i onih koji ih slijede) da ideologije 
utječu na nacionalno-integracijske procese, dakle na proces izgradnje nacije, da je jugoslavenska ideologija 
po njima također izražavala "misao" da južnoslavenski narodi pripadaju "jednoj naciji", onda slijedi zaključak 
da je jugoslavenska ideja poticala proces izgradnje posebne jugoslavenske (unitarne) nacije. 

A to nisu uspjeli dokazati. U jugoslavenskoj ideji nema nacionalnih osnovica, čak ni teorijski. U procesu 
izgradnje modernih nacija, ideologije uopće, a jugoslavenska ideologija napose, nisu imale ključnu ulogu. 

stoljeću uspostavili mnogobrojne i mnogostruke komunikacije, kao nikada ranije, i da su 
tek tada (njihovi malobrojni predstavnici: elite) svjesno težili međusobnom približavanju, 
suradnji i stvaranju zajedničke kulturne i političke zajednice. Ali te procese ne možemo u 
potpunosti proučiti ako u južnoslavenskih naroda ne ispitamo komparativno sve ključne 
osnovice tradicionalnih društava, njihove raznorodnosti i različitosti te sličnosti i elemente 
spajanja i razdvajanja od srednjeg vijeka dalje. Jer, uza sve to što se jugoslavenska ideja 
javila tek u 19. stoljeću, ipak procese približavanja i elemente međusobnih društvenih 
komunikacija (koje nastaju u tijeku stalnih pomaka ljudi, roba, trgovine, jezika, pisama, 
vjera i kultura) kod južnoslavenskih naroda, ali i kod drugih neslavenskih i njima susjednih 
naroda, nalazimo od srednjeg vijeka dalje, iako u ranijim stoljećima u skromnom obliku, a 
tek su od humanizma i protestantizma jače izražene. No, najviše međusobnih komunikacija 
nalazimo od 18. stoljeća dalje. Određujući pak ovu temu prostorno, valja proučavati čitav 
etnički i politički prostor južnih Slavena, u okviru širih regija. Upoznajmo stoga najprije 
geopolitički smještaj i neke elemente društvenih komunikacija južnih Slavena u vremenu 
koje prethodi svjesnom radu na njihovom međusobnom upoznavanju i suradnji. 

Društvene i geopolitičke odrednice. Ako usporedimo temeljne odrednice razvoja 
tradicionalnih društava 1 kultura u južnoslavenskih naroda, od srednjeg vijeka do kraja 18. 
stoljeća, zamijetit ćemo da se one iskazuju prije svega u različitostima i raznorodnostima 
povijesnih pojava: društvene strukture te promjene i procesi pokazuju najčešće međusobne 
razdvojenosti, ali nalazimo i na neke pokušaje suradnje.“ Taj međuodnos razdvajanja i 
suradnje sve više je prisutan od 16. stoljeća dalje. A posebno je izražen u 18. stoljeću. Pod 
utjecajem sve jačeg razvoja robno-novčanih odnosa, na prijelazu iz kasnofeudalnoga prema 
građanskom i kapitalističkom društvu, i u tijeku prvih početaka tzv. narodnih preporoda u 
drugoj polovici 18. stoljeća, prije svega u južnih Slavena u Habsburškoj monarhiji (Hrvata, 
područjima, uspostavljaju mnogostruke međusobne komunikacije, poglavito kulturne i 


gospodarske prirode. Nastaje intenzivniji pomak ljudi, roba, privrede, kultura. 


* Različita tradicionalna društva: Na tom širem prostoru srednje i jugoistočne Europe postoje različita 
tradicionalna društva. Te su razlike napose izražene između društava na Balkanu i društava u Habsburškoj 
monarhiji. Drugačiji je i ritam primjene modernosti, a time i proces/ritam transformacije tih tradicionalnih 
društava i ujedno ritam izgradnje modernog građanskog i industrijskog društva i modernih nacija. Tada nisam 


detaljnije objašnjavao te različitosti, jer to nije bila zadaća tog rada. O tome više u najavljenoj studiji. 

Međutim, geopolitički smještaj južnoslavenskih zemlja i naroda uvjetovao je 
oblikovanje posebnih država i povijesnih pokrajina, u kojima se iskazuju društvene, 
političke i kulturne posebnosti. A uz izraženu prostornu/političku raznorodnost, stalno su 
prisutni utjecaji strane političke 1 ekonomske moći: od Bizanta i Venecije, preko 
Osmanskog carstva do Habsburške monarhije. Njihovi su pritisci također utjecali više na 
razdvajanje, nego na međusobnu suradnju južnih Slavena. Dolaskom Turaka i stvaranjem 
Vojne krajine, odredilo je prostornu i političku i društvenu razdvojenost južnoslavenskih 
naroda i zemalja, oblikujući se uglavnom i dalje unutar dvaju zasebnih interesnih područja 
te društvenih i političkih sustava: u Habsburškoj monarhiji (Slovenci, Hrvati 1 Srbi) i u 
Osmanskom carstvu (Srbija, Crna Gora, Bosna i Hercegovina, Makedonija i Bugarska). Ti 
će činitelji odlučno utjecati na čitav kasnije društveni i politički 1 kulturni razvoj južnih 
Slavena i na razvoj jugoslavenske/južnoslavenske ideologije u 19. stoljeću. Osim toga, pod 
utjecajem geopolitičkog smještaja, a time 1 društvenih i sociokulturnih posebnosti, razvijaju 
se i socioekonomske suprotnosti, u mnogobrojnim i složenim prilikama. Otuda različiti 
počeci i procesi i ritmovi modernizacije u 19. i 20. stoljeću na tim prostorima.“ 

Međusobni utjecaji i uloga društvenih komunikacija. Uza sve geopolitičke činitelje, 
koji su južne Slavene više razdvajali a manje spajali, ipak su unutar područja što su ih 
zapremali južnoslavenski narodi bile razvijene međusobne društvene komunikacije (putem 
stalnih pomaka ljudi, razmjene roba, privrede, kulture, jezika, pisama, vjere, intelektualnih 
dodira, različite suradnje itd.), napose na rubnim područjima, koje su se protezale čitavim 
područjem od Panonije do Jadrana, i od Alpa do juga Balkanskog poluotoka i Sredozemnog 
mora. A što su se više približavali 19. stoljeću, veze su bivala višestruke i sve jače. Posebno 
su na međusobnu suradnju južnoslavenskih naroda (na pojedince i grupe među njima) 
utjecale kulturne i gospodarske komunikacije. Bez sumnje, složeni geopolitički smještaj 
južnoslavenskih zemalja i historijskih pokrajina, u procesima promjena povijesnih pojava 
dugoga trajanja od srednjeg vijeka dalje, iskazuju se u različitim oblicima društvenog, 


političkog i kulturnog života, koji su strukturirani u raznorodnim institucijama, dajući 


* Procesi modernizacije u 19. i 20. stoljeću na prostoru srednje i jugoistočne Europe: Na tom širem prostoru 
do sredine 19. stoljeća, a u nekim zemljama i duže, postoje tradicionalna kasno-feudalna društva, čije su 
osnove: masovni život stanovništva na selu, masovna nepismenost ljudi, loši uvjeti stanovanja i prehrane, 
zaostala privreda i poljoprivreda, podijeljenost na uske regije i pokrajine, nepostojanje komunikacija itd. 
Početak i ritam transformacije tih tradicionalnih društava odgovara ritmu primjene modernizacije u pojedinim 
zemljama, primjeni modernih tehnologija u privredi, izgradnje visoke građanske kulture, razvoja školstva itd. 
Bio je to vrlo dugi proces, koji je na tom prostoru imao posve različite ritmove i različite rezultate. 

južnoslavenskim narodima individualna obilježja, često vrlo različita. Pa ipak, među njima 
se tijekom dugoga vremena, poglavito od 16. stoljeća dalje, sve više pojavljuju strujanja 
gospodarskih 1 kulturnih komunikacija, a posebno intelektualnih dodira. I to znatno više 
između južnoslavenskih naroda u Habsburškoj monarhiji." 

Privredne veze, te migracije stanovništva na čitavom području južnih Slavena, a 
naročito zbog prodora Turaka, dovodile su do dodira stanovništva, koje je potjecalo iz 
različitih sredina južnoslavenskog prostora, povezujući tako različite vjere, običaje, jezike i 
tradicionalne kulture. Štoviše, migracije stanovništva, izazvane turskim provalama, utječu 
na promjene društvenih odnosa te na strukturu naselja 1 komunikacija, na primjer: u 
hrvatskim zemljama zbog migracije srpskog stanovništva u 16. i 17. stoljeću. Te su 
migracije, posebno na rubnim područjima pojedinih južnoslavenskih naroda, utjecale na 
proces formiranja ispremiješanih etničkih zajednica na južnoslavenskom prostoru i na 
međusobno upoznavanje i zbližavanje. Trgovačke veze od srednjeg vijeka, a poglavito u 
18. stoljeću, koje su se odvijale od balkansko-kontinentalnog dijela preko Podunavlja i 
Posavlja (u regijama uz tok Dunava i Save) do jadransko-mediteranskog prostora i obratno, 
nisu se ograničavale samo na prijenos različite robe. Jer su trgovačka putovanja i migracije 
stanovništva razvijala međusobne dodire predstavnika različitih južnoslavenskih naroda, te 
širila duhovni vidokrug. Ovo potonje, posebno je dolazilo do izražaja dodirima i vezama 
intelektualaca 1z različitih južnoslavenskih sredina na stranim sveučilištima. 

Promatrajući zbližavanje i suradnju južnoslavenskih naroda (pojedinaca i različitih 
društvenih grupa među njima) do 19. stoljeća, posebnu pažnju valja posvetiti gospodarskim 
i kulturnim komunikacijama. A od 15. stoljeća dalje na južnoslavenskom etničkom i 
političkom prostoru možemo zamijetiti više smjerova kulturnih komunikacija, među kojima 
posebno ove smjerove: jadransko-mediteranske, srednjoeuropsko-podunavske i balkansko- 
kontinentalne međusobne intelektualne utjecaje. Sociokulturne pak komunikacije između 
južnoslavenskih zemalja i naroda možemo pratiti na primjeru širenja vjera, običaja, 
tradicija, pismenosti; preko preuzimanja i širenja pisama: od beneventane i karoline do 
glagoljice, ćirilice i bosančice. Svi ti utjecaji i komunikacije šire se sustavnim vezama u 
pomacima ljudi (migracije, trgovina, razmjene i intelektualni dodiri) te zbližavanjem i 


dijelom spajanjem tradicionalnih društava 1 kultura. Posebno je u 18. stoljeću intelektualna 


% Nije bilo potrebno posebno se zadržavati na te opise, jer to nema puno veze s jugoslavenskom idejom. 
Ovdje je dovoljno da se čitatelje uputi na povijest pojedinih naroda i zemalja u istoj enciklopediji. 

suradnja bila vrlo živa u južnoslavenskim zemljama u Habsburškoj monarhiji, koja se 
razvija pod utjecajem terezijanskih 1 jozefinskih reformi i početaka modernizacijskih 
procesa. Upoznajmo stoga samo neke primjere oblika intelektualnih dodira i sociokulturnih 
komunikacija između južnih Slavena, koja nastaju u ozračju humanizma, reformacije i 
protureformacije sve do racionalizma i prosvjetiteljstva. 

U krugovima hrvatskih i slovenskih humanista 1 latinista — promatrajući njihovo 
djelovanje u smjerovima jadransko-mediteranskih i srednjoeuropsko-podunavskih kulturnih 
komunikacija —iskazuju se od 15. do 17. stoljeća predodžbe u kojima se oživljava ilirsko 
ime (u geografskom, jezičnom, etničkom, povijesnom i diplomatskom značenju) kao 
oznaka za neke dijelove južnih Slavena, povezujući tako srodna narječja i različite etničke 
zajednice zajedničkim ilirskim imenom. Drugim riječima, oni ilirske nazive (Iliria, Iliricum, 
Iliri, Natio illyrica, ilirski jezik, lingua ilyrica) upotrebljavaju da bi označili prostor, 
njegovo stanovništvo (etnos) i jezik tog stanovništva; i to za određenje užeg hrvatskog i 
šireg južnoslavenskog teritorija, naroda, etnosa i jezika. A među tim humanistima i 
latinistima ističu se: I. Vitez, I. Česmički, B. Đurđević, A. Vrančić, M. Marulić, M. Vlačić, 
F. Petrić, J. Šižgorić, L. Crijević, V. Pribojević, I. Lucić, M. Orbini i drugi. 

Ali je još veći korak na praktičnom području vjerske i pismene i jezično-književne 
suradnje dijela južnoslavenskih naroda pokušao učiniti slovensko-hrvatski reformacijski 
krug, okupljen oko P. Trubara i I. Unganda u 16. stoljeću za vrijeme postojanja hrvatsko- 
slovenske književne zajednice i južnoslavenske tiskare u Urachu (1561.-64- godine) gdje su 
štampali knjige na latinici, ćirilici i glagoljici, koje su namijenili svim južnim Slavenima. 
Te su intelektualne i kulturne komunikacije, te praktična suradnja i zajedničko djelovanje 
slovenskih i hrvatskih protestanata, od izuzetne vrijednosti u proučavanju približavanja 
južnoslavenskih naroda, uza svu prostornu/vremensku ograničenost tog pokušaja. 

Promatrajući dakle navedene intelektualne 1 kulturne komunikacije u okviru šireg 
južnoslavenskog prostora, kao proces dugoga trajanja i utjecaja, zamijetit ćemo da su 
hrvatski humanisti i latinisti, kao i slovenski i hrvatski protestanti, u svojim djelima 
iskazivali predodžbu (različitog sadržaja) o jezičnoj i etničkoj srodnosti južnoslavenskih 
naroda. Od tada pa sve do 19. stoljeća, ideja je o jezičnoj 1 etničkoj srodnosti slavenskih 
naroda na jugu bila stalno prisutna u književnim, lingvističkim, geografskim i povijesnim 


djelima intelektualaca. Spomenimo najvažnije predstavnike: U Hrvata, od V. Pribojevića i 

M. Orbinija preko J. Križanića i P. Rittera-Vitezovića do M. Vrhovca; u Slovenaca, od P. 
Trubara, J. Dalmatina (u 16. stoljeću) do njihovih nastavljača okupljenih oko Ž. Zoisa (V. 
Vodnik, A. T. Linhart, B. Kopitar) krajem 18. i početkom 19. stoljeća; u Srba, D. 
Obradović 1 J. Raić (u djelu "Istorija različitih slovenskih naroda, poglavito Bugara, Hrvata 
i Srba", Beč 1794. godine). Po širini i trajnosti utjecaja, njihova su djela, bez svake sumnje, 
imala izuzetne vrijednosti te su poticala daljnji razvoj intelektualnih komunikacija, i znatno 
pridonijela kulturnoj suradnji i idejnoj usmjerenosti intelektualaca narodnjaka u tijeku 
preporodnih pokreta i političkih akcija u južnoslavenskih naroda u 19. stoljeću. 

Doba sazrijevanja: 19. stoljeće. Promatrajući s gledišta modernizacijskih procesa,?! 
devetnaesto stoljeće je u razvoju južnoslavenskih naroda granično doba sazrijevanja. A vrši 
se, u nejednakim ritmovima razvoja, u tijeku složenih kulturnih, ekonomskih, društvenih i 
političkih promjena, koje vode do većeg stupnja formiranja pojedinih južnoslavenskih 
naroda, do ujedinjenja segmenata tih naroda u kompaktne etničke zajednice i njihovih 
integracija u moderne nacije. Ti procesi, čije početke pratimo od druge polovice 18. 
stoljeća, jasno su izraženi u prvoj polovici 19. stoljeća, upravo kada malobrojna elita teži 
međusobnoj suradnji južnoslavenskih naroda. Imajući pri tom na umu jugoslavensku ideju, 
bolje rečeno ideju o osnivanju južnoslavenske višenacionalne zajednice različitog opsega i 
sadržaja, koja se u tom stoljeću, kako ćemo upoznati, pojavljuje i razvija kao integralni dio 
političkih ideologija (na razini dakle ideja, ideologija i zamisli), metodološki je ispravno da 
polazimo od narodnih i nacionalnih individualnosti, od širih nacionalnih programa koji 
potiču i omogućavaju izgradnju zasebnih nacija. Tek zatim, poredbenim istraživanjem, 
možemo pratiti zasebne narodne i nacionalne integracijske i modernizacijske procese na 
južnoslavenskom prostoru. Tada uočavamo da različite etničke zajednice te narodi i nacije, 
koje su bile u većem poletu formiranja (slovenska, hrvatska, srpska i bugarska) iskazuju 
raznolikost društvenih, ekonomskih, kulturnih i političkih struktura, te raznolikost i 
višestrukost povijesnih temelja i tradicija, na kojima su pojedini narodi na slavenskom jugu 
izgrađivali svoju kulturnu i nacionalno-političku individualnost, tj. zasebne nacije. Ako to 


imamo na umu, onda jugoslavenska ideja nema nacionalno značenje. 


*" Modernizacijski procesi nastaju u tijeku primjene modernih vrijednosti u zemljama na prostoru europske 
periferije, a prenose ih narodi tih zemalja iz naprednijih društava Zapadne Europe: nastaju u tijeku primjene 
novih tehnologija u privredi, industrijalizacije zemlje, izgradnje visoke građanske i ujedno nacionalne kulture, 
osnivanja modernog školstva i razvoja obrazovanja, izgradnje modernih komunikacija, izgradnje modernog 
građanskog i industrijskog društva itd. U tijeku primjene tih modernih vrijednosti u nekoj zemlji, u tijeku tog 
procesa dugoga trajanja, nastaje proces transformacije tradicionalnog društva i tradicionalne kulture. 

U svakom slučaju, postojanje i njegovanje višestrukosti povijesnih tradicija te 
raznolikosti razvojnih pojava i procesa kod južnoslavenskih naroda i nacija, kao i prisutnost 
različitih i često oprečnih interesa i potreba, i dalje će se očitovati u pokušaju uspostavljanja 
međusobne suradnje, u procesu njihovog međusobnog razdvajanja/spajanja. Pa ipak, dva su 
povijesna činitelja zahvatila čitav južnoslavenski prostor, koji će u 19. stoljeću djelomično 
utjecati, u tijeku uspostavljanja nekih oblika međusobne suradnje, na proces međusobnog 
približavanja nekih južnoslavenskih nacija. A to su: prvo, organizirani pokreti (privredni, 
kulturni, politički, nacionalni i socijalni, s posve različitim ritmovima) kod južnih Slavena i 
njihovo nastojanje za oslobađanjem od strane političke 1 ekonomske moći i podčinjenosti, 
unutar Osmanskog carstva na jednoj i u Habsburškoj monarhiji na drugoj strani i, drugo, 
dugi proces preobrazbe tradicionalnih društava kod pojedinih južnoslavenskih naroda u 
smjerovima modernizacijskih tokova prema građanskom 1 kapitalističko-industrijskom 
društvu. U skladu s tim društvenim procesima, koji se na tom prostoru odvijaju u posve 
različitim ritmovima, južnoslavenski narodi su uspostavili brojne međusobne komunikacije 
(osobne, intelektualne, kulturne, gospodarske i političke) koje ih sve više približavaju, ali 
im tada, u 19. stoljeću, ne pružaju nikakvu garanciju za međusobno ujedinjenje. 

U tijeku spomenutih razvojnih tokova —iskazanih preko uzajamne ovisnosti razvoja i 
stagnacije, na što utječe socioekonomska razina i razvijenost, visina akumulacije kapitala te 
razvoj i organizacija društvenih snaga —na južnoslavenskom prostoru nastaju važni procesi 
relativno dugoga trajanja, koji zahvaćaju cjelokupni društveni život, a najočitiji su u ovim 
promjenama i pojavama: udruživanja segmenata pojedinih naroda (unutar njihovih etničkih, 
kulturnih i političkih granica) u jedinstvene i veće narodnosne/etničke cjeline, u cjelovite 
političke narode: bugarski, hrvatski, slovenski, srpski, crnogorski i makedonski; formiranja 
nacionalnih zajednica; integracije dakle pojedinih južnoslavenskih nacija te formiranja 
njihovih posebnih nacionalnih država. Razvojem tih složenih socijalnih procesa, koji su u 
neujednačenim tokovima i strukturalnim razinama zahvatili sve južne Slavene, pojedine su 
društvene grupe (pojedinci, elite, interesne grupe, političke stranke, predstavnici nekih 
vlada, članovi nacionalnih institucija) svjesno težile međusobnoj suradnji, upoznavanju i u 
budućnosti približavanju južnoslavenskih naroda. I to postupno: prvo, najprije međusobno 


okupljanje južnih Slavena u Habsburškoj monarhiji, a tek zatim, ukoliko dođe do raspada 


** Time sam jasno kazao da u 19. stoljeću nije bilo ni malo izgleda (ni političkih ni društvenih ni privrednih 
niti bilo kojih drugih) da se svi južni Slaveni ujedine u posve slobodnu i nezavisnu državu. 

Monarhije, s onima izvan nje, s tim da su, na primjer hrvatski narodnjaci već za revolucije 
1848.-49. godine, smatrali da će se ovi potonji (južni Slaveni na Balkanu) s vremenom 
civilizacijski približiti toj srednjoeuropskoj zajednici, a ne obrnuto. 

Prema tome, tek u tijeku novih socijalnih promjena i procesa — pri čemu su vidljivi 
utjecaji tradicija, kulture, socioekonomskih činitelja i suvremene politike — pojavljuje se 
tzv. jugoslavenska ideja, koju, nema sumnje, moramo promatrati kao proces relativno 
dugoga trajanja u nastojanju da male južnoslavenske nacije uspostave međusobnu suradnju. 
S gledišta pak (ne)mogućnosti njihova zbližavanja i sjedinjenja u 19. stoljeću, jer su se te 
ideje (o ilirstvu i jugoslavenstvu) uglavnom iskazivale deklarativno, bez obzira na njihovu 
realizaciju, nužno je poredbenim istraživanjem utvrditi sličnosti i posebnosti ustrojstva 
kulturnog te društvenog i političkog sustava u južnoslavenskih nacija, koje se, u tijeku 
modernizacijskih tokova, neosporno formiraju na posve različitim tipovima tradicionalnih 
društava i u većini na tradicijama vlastitih (različitih) povijesnih zajednica: i Hrvati i Srbi, i 
Bugari i Slovenci i Crnogorci. Nadalje, promatramo li sa stajališta sociopolitičkih procesa, 
zamijetit ćemo da se južnoslavenski narodi u 19. stoljeću "bude" (da organiziraju moderni 
privredni, kulturni, politički, nacionalni pokret) u okvirima višenacionalnih i višekulturnih 
država, posve različitih država i različitih ritmova procesa modernizacije. 

U tijeku razvoja narodnih preporoda, kada, svaki narod napose i u posve drugačijim 
društvenim i kulturnim i političkim uvjetima, počinju izgrađivati modernu nacionalnu 
kulturu i privredu, u tijeku pojave poluslobodnih državica (Srbije 1 Crne Gore), te 
organizacije političkih pokreta (u Hrvata, Slovenaca i Srba u Ugarskoj), južnoslavenski 
narodi traže, svaki dakle u drugačijim uvjetima i mogućnostima, promjenu tradicionalnih 
društava i preuređenje postojećih carstava: Osmanskog carstva i Habsburške monarhije. Pri 
tom su dakako svjesni da ti narodi posjeduju kulturnu i nacionalno-političku individualnost. 
A ipak pojedinci, elite, neke političke stranke, poglavito u južnoslavenskih naroda u 
Monarhiji, stvaraju nacionalni politički program 1 izlažu novu političku ideologiju, već za 


revolucije 1848./49. 1 nakon 1860. godine dalje, u okviru koje razvijaju koncepciju o 


# To su stajalište, koje se posve razilazilo od dotadašnjih gledišta o nastanku jugoslavenske države, posebno 
smatrali udarom na genezu nastanka AVNOJ-ske Jugoslavije. Time sam napose rušio mit o Jugoslaviji kao 
krajnjem cilju svih nastojanja kod južnih Slavena uopće. Kako mi je rečeno, to se nije smjelo objaviti, jer sam 
pokušao progovoriti "neovlašteno", mimo onoga što je Partija dopuštala. Taj istup nije bio dozvoljen. 

ograničenoj suradnji južnih Slavena. Ne dakle i program o toj zajednici, program s jasnim 
ciljevima: koji bi prihvatili svi južni Slaveni u cilju ostvarenja zajedničke države. 

Ideju o južnoslavenskom zajedništvu, različitog sadržaja i opsega, izraženu najčešće 
kao podsustav političke ideologije ili, bolje rečeno, kao podsustav nacionalno-političkih 
programa, koju su u drugoj polovici 19. stoljeća zastupali neki južnoslavenski narodi 
(pojedinci i malobrojne grupe kod njih) ipak možemo promatrati i kao odlučni zahtjev, koji 
je bio usmjeren na stvaranje nove južnoslavenske kulture, novog društva, na formiranje 
pojedinih nacija (bugarske, hrvatske, slovenske, srpske, crnogorske i makedonske) i na 
osnivanje južnoslavenske višenacionalne federativne kulturne i državne zajednice, kao na 
primjer unutar Habsburške monarhije za revolucije 1848./49. godine.“ 

Utemeljenje ideje o južnoslavenskoj kulturnoj zajednici. Početkom 19. stoljeća dvije 
su povijesne pojave poticale, na ograničenom prostoru, međusobno upoznavanje i suradnju 
malih južnoslavenskih naroda. A tu su: prvo, prvi i drugi srpski ustanak (1804. i 1815. 
godine) i, drugo, osnivanje Ilirskih provincija (1809.-1813. godine). Jer, borba srpskog a 
onda i crnogorskog naroda protiv turske političke moći, iskazane u vidu ustaničkih akcija, 
kao i proces izgradnje srpske i crnogorske države, imalo je odjek među južnim Slavenima. 
A unutar Ilirskih provincija, u toj novoj političkoj zajednici, uključeni su dijelovi hrvatskog 
i slovenskog naroda, koji uspostavljaju mnogobrojne međusobne komunikacije: jezične, 
kulturne, privredne, institucijske, tj. nastaju življi pomaci ljudi, roba, kultura itd. 

Pa ipak, u konkretnom vidu, jugoslavenska ideje se kao određeni program prvi put (u 
južnih Slavena uopće) javlja za vrijeme ilirskog pokreta, koji je, kao hrvatski nacionalni 
preporod, od 1835. do 1848. godine poticao promjene i procese na svim područjima 
društvenog, kulturnog i političkog života. Hrvatski su preporoditelji zastupali koncepciju, 
koja je u hrvatskoj sredini imala gotovo neprekidnu tradiciju od 15. do 19. stoljeća, o 
jezičnom 1 etničkom srodstvu južnih Slavena. A ilircima se nametnula kao brana protiv 
agresivnog mađarskog nacionalizma. Pretpostavku o etničkom i jezičnom i kulturnom 
srodstvu i zajedništvu južnoslavenskih naroda iskazivali su idejom o formiranju "ilirske 
narodnosti" 1 "ilirskim" imenom, koji su, promatramo li s gledišta sociokulturnih i 
sociopolitičkih procesa, u ideologiji ilirizma imali dvojaku funkciju: prvo, ideja o "ilirskoj 


narodnosti" je, u širem značenju, sadržavala program i viziju o stvaranju nove ilirsko- 


* Usp. o tome: P. Korunić, Jugoslavizam i federalizam u hrvatskom nacionalnom preporodu, nav. djelo; usp. 
o tome i druge radove istog autora navedene u literaturi na kraju ovog rada. 

južnoslavenske kulturne zajednice, koja bi, preko jedinstvenog književnog jezika te 
književnosti i nove kulture, okupila čitavo etničko područje južnih Slavena; drugo, u užem 
nacionalno-političkom i kulturnom značenju, ilirsko je ime omogućavalo prevladavanje 
pokrajinske i jezične rascjepkanosti u Hrvata, tj. na hrvatskom prostoru. 

U svakom slučaju, polazeći od kulturnog i etničkog/nacionalnog identiteta kao naviše 
vrijednosti svakog naroda, hrvatski su ilirci preporoditelji ideju o ilirsko-južnoslavenskoj 
kulturnoj zajednici, koja bi se, po njima, postupno izgradila zajedničkim naporima svih 
južnih Slavena, osnivali na kulturnom i narodno/nacionalnom pluralizmu. Ističući ideju 
"ilirske narodnosti" 1 "ilirsko ime", kao internacionalno prezime zajedničko svim južnim 
Slavenima, zagovarali su udruženje svih južnoslavenskih naroda u kulturni. Težili su dakle 
stvaranju ilirsko-južnoslavenskog kulturnog zajedništva, kao čvrste kulturne ("duševne") 
slavenske zajednice. S gledišta modernizacijskih tokova, ta bi jezična i kulturna zajednica 
poticala nacionalne integracijske procese kod malih južnoslavenskih naroda, te bi im bila 
moralni oslonac u borbi protiv stranaca i strane hegemonije. Štoviše, po njihovu učenju, 
kulturnim sjedinjenjem južnoslavenskih naroda, i prihvaćanjem zajedničkog neutralnog 
ilirskog imena/prezimena,** omogućilo bi se i ubrzalo konstituiranje i očuvanje hrvatske, 
slovenske, srpske i bugarske nacionalne kulture i političke posebnosti. 

Tako su političkom ideologijom i kulturnom vizijom, koju su utemeljili hrvatski 
preporoditelji, već za razdoblje ilirskog pokreta inaugurirali (1) nacionalno načelo, kojim 
su dokidali društvenu, jezično/književnu i pokrajinsku rascjepkanost hrvatskog naroda, i (2) 
ujedno razvili ideju o stvaranju posve nove višenacionalne ilirsko-južnoslavenske kulturne 
zajednice. Uz to, ta je ideja u sebi sadržavala mogućnost da preraste u program za političko 
sjedinjenje nekih južnoslavenskih naroda. A tu su koncepciju o južnoslavenskoj političkoj 
zajednici hrvatski ilirci, zajedno s bivšim slovenskih ilircima te Srbima u Ugarskoj, izložili 
već za revolucije 1848./49. godine. Prema tome, ideja o "ilirskoj narodnosti", koju su ilirci 
zagovarali poglavito u funkciji stvaranja zajedničke južnoslavenske kulture, nije imala ni 
nacionalno ni unitarističko niti hegemonijsko obilježje. Jer su oni, već od početka ilirskog 
pokreta, u južnih Slavena izdvajali ova "rodoslovna" ("genetička") a u stvari nacionalna 


imena: hrvatsko, slovensko, srpsko i bugarsko. Pa zajedničkom ilirskom nazivu/prezimenu 


#5 Ne dakle zajedničkog nacionalnog imena. Time sam odbacio gledište da su ilirci zagovarali južnoslavensku 
nacionalnu ideju i misao/program o južnim Slavenima kao jednoj naciji. Bile su to dalekosežne teze. 

nisu žrtvovali pojedinačne nacionalne identitete ili nacionalne posebnosti u južnoslavenskih 
naroda, koje su osnivali na posebnosti porijekla, prošlosti, povijesti i tradicije.“ 

Izvan hrvatske sredine, ilirske su se ideje širile u Slovenaca, poglavito u pograničnim 
područjima Štajerske i Koruške, koje su bile više izložene njemačkom pritisku. Ali je do 
1848. godine većina napustila ilirizam, koji je u slovenskoj sredini također ubrzao razvoj 
svijesti o vlastitoj jezičnoj i kulturnoj i političkoj individualnosti. U Srba pak ilirske su 
ideje uglavnom naišle na otpor, dok manji odjek ilirizma nalazimo u Bosni i Makedoniji. 
Pa ipak, uza sve ograničeno širenje ilirskih ideja izvan hrvatske sredine, neosporno je da je 
ilirizam ubrzao proces međusobne suradnje i približavanja južnih Slavena. Uspostavio je 
mnogobrojne intelektualne i kulturne komunikacije na širem južnoslavenskom prostoru, te 
ujedno razvio proces svjesnog međusobnog upoznavanja i zbližavanja južnoslavenskih 
naroda, koji se više neće prekidati, uza svu stagnaciju/razvoj međusobne suradnje. 

Koncepcija o južnoslavenskoj političkoj zajednici. Promatrajući jugoslavensku ideju s 
gledišta politike 1 sociopolitičkih procesa, s gledišta ideje/programa o političkom udruženju 
južnoslavenskih zemalja, valja spomenuti J. Draškovića. Polazeći od načela narodnosti i u 
ime jezične i etničke srodnosti, on je još 1932. godine u brošuri Disertacija savjetovao 
hrvatske "poklisare" da kod kralja u Beču traže sjedinjenje hrvatskih i slovenskih pokrajina 
u jednu državnu zajednicu: u "kraljevstvo Iliričko", kojemu bi se s vremenom pridružila 
Bosna i Hercegovina, tvoreći zajedno "Iliriju veliku". Svjesni nemogućnosti ostvarenja 
takvog političkog programa, ni hrvatski ni slovenski ilirci sve do revolucije 1848./49. 
godine ne traže sjedinjenje južnoslavenskih naroda u neku zajedničku političku i državnu 
zajednicu. U ideologiji ilirizma takav politički program još nije pronađen. 

Za revolucije 1848./49. godine nastupa važno razmeđe u povijesti južnoslavenske 
ideje i u procesu međusobnog približavanja i međusobne suradnje južnih Slavena. Jer su 
tada Hrvati te Slovenci i Srbi u Ugarskoj pri put (u južnih Slavena uopće) donijeli odluku o 
međusobnom sjedinjenju u federativnu višenacionalnu južnoslavensku političku/državnu 
zajednicu. U određenju tog saveza polazili su dakle od poštovanja nacionalne i političke 
individualnosti u južnoslavenskih naroda. Uza sve postojanje ideoloških razlika, koje su u 


njih nastale kao odraz različitih društvenih sredina 1 tradicija, oni su južnoslavenski savez 


** Drugačiju koncepciju zastupa autor jugoslavenske/južnoslavenske ideje koja je objavljena u drugom 


izdanju EJ: "Ideologija hrvatskoga preporodnog pokreta, provedenog pod imenom ilirskog pokreta (1835-48) 
sadržavala je južnoslavensku nacionalnu ideju, tj. misao o južnim Slavenima kao jednoj naciji". 

zamišljali kao višenacionalnu i ravnopravnu zajednicu, kojoj je politika austroslavizma i 
federalizma odredila opseg a načelo prirodnog i narodnog prava sadržaj." 

Najprije su slovenski narodnjaci i političari, nasuprot velikonjemačkoj ideji, u svom 
slovenskom nacionalnom 1 političkom programu Zedinjena Slovenija tražili sjedinjenje 
ujedinjene Slovenije s Hrvatskom. Taj su zahtjev uputili 1 Hrvatskom saboru. A zatim su 
predstavnici Srba u Monarhiji na svibanjskom saboru u Srijemskim Karlovcima zahtijevali 
osnivanje srpske Vojvodine i njezino sjedinjenje s Hrvatskom. Uzimajući u obzir pristanak 
Slovenaca i Srba u Ugarskoj kao izraz "narodne volje" da s Hrvatima stupe u ravnopravnu 
političku i državnu zajednicu, Hrvatski je sabor 1848. godine, polazeći od politike 
austroslavizma i federalizma, tražio konfederalno preuređenje Monarhije, te donio odluku 
da se u jednoj od njezinih federalnih jedinica okupi etničko područje južnih Slavena. Time 
je zahtjev za sjedinjenje ujedinjene Hrvatske s ujedinjenom Slovenijom i srpskom 
Vojvodinom u južnoslavensku federativnu političku zajednicu ("u bližnji savez", osnovan 
"na temelju slobode i savršene jednakosti") dobio prvi put u povijesti državnopravno 
značenje. Pa iako do njegova ostvarenja tada nije došlo, ipak je odluka Sabora imala važno 
historijsko značenje u daljnjem razvoju jugoslavenske/južnoslavenske ideje. 

Promatramo li polazeći od tih zasada, bjelodano je da su oni zahtjev za sjedinjenje 
Hrvatske sa Slovenijom i Vojvodinom u južnoslavenski politički/državni savez osnivali na 
koncepciji o preuređenju Habsburške monarhije u konfederalnu zajednicu ravnopravnih 
naroda, i to ne na historijskom već na prirodnom i narodnom pravu te na jezičnom i 
nacionalnom načelu. Prema njihovom očekivanju, taj bi južnoslavenski politički savez 
nastao u tijeku građanske i buržoaske revolucije, a nakon rušenja feudalizma te nakon 
stvaranja austrijske konfederacije i u tijeku izgradnje građanskog i kapitalističkog društva. 
A imao bi ovu zadaću: riješio bi nacionalno pitanje u malih južnoslavenskih naroda u 
Monarhiji, te omogućio i ubrzao nacionalno-integracijske i modernizacijske procese; 
otvorio bi nadalje put konačnom formiranju nacionalnih jedinica (Hrvatske, Slovenije i 
srpske Vojvodine) i oblikovanju modernog građanskog i kapitalističkog društva. Prema 
njihovu gledištu, takav bi južnoslavenski federativni savez (unutar austrijske konfederacije, 


osnovanoj na međunarodnom ugovoru jednakih država članica) štitio male južnoslavenske 


*" P, Korunić, "Hrvatski nacionalni i politički program 1848./49. godine", Povijesni prilozi 11, Zagreb 1992. 
** Nakon tog zahtjeva Hrvatskog sabora, na koji se kasnije oslanjaju svi hrvatski političari, više se nije moglo 
govoriti o jugoslavenstvu kao "nacionalnoj" vrijednosti. A ipak to gledište i dalje mnogi zastupaju. 

narode od njemačke i mađarske hegemonije: od germanizacije i mađarizacije. Za postojeći 
zakonski i državnopravni poredak, bio je to zahtjev koji je pretpostavljao potpuni prevrat 
političkog 1 državnog i institucionalnog i pravnog i društvenog poretka. 

Takvu južnoslavensku političku koncepciju odlučno su zastupali hrvatski liberali i 
demokrati: liberalno jezgro Narodne stranke, okupljeno za revolucije 1848./49. godine u 
Hrvatskom saboru, oko liberalnih zagrebačkih listova (Slavenski Jug, Suidslawische Zeitung 
i Jugoslavenskih novina) i u političkom društvu Slavenska lipa na slavenskom Jugu, i to sve 
do kraja 1850. godine, do zabrane svake političke djelatnosti. Slovenska pak liberalna 
inteligencija, okupljena oko svoga glasila Slovenija, slijedila je do potkraj 1848. godine tu 
južnoslavensku koncepciju koju su zastupali i Hrvati, s kojima su 1850. godine preko 
zajedničkog lista Stidslawische Zeitung (koji je izlazio u Zagrebu) uspostavili blisku 
suradnju. A tu su južnoslavensku politiku zastupali i Srbi u Ugarskoj, uz još čvršće 
povezivanje s Hrvatima, iako je, zbog pitanja pripadnosti Srijema i vjerskih razlika među 
njima, dolazilo do međusobnog nepovjerenja. Uza sve to, jasno je da je tzv. jugoslavenska 
ideja 1848./49. godine prerasla u bitno novu kvalitetnu etapu. Jer, spomenuti zagovornici 
južnoslavenskog zajedništva 1848. godine (1) polaze od spoznaje o postojanju pojedinačnih 
nacionalnih i političkih individualnosti u južnih Slavena; (2) zastupaju gledište da 
južnoslavenska zajednica treba da bude političke 1 državnopravne prirode i (3) neosporno 
su tražili da u toj južnoslavenskoj državnoj zajednici, ako do nje dođe, nove nacionalne 
države (ujedinjena Hrvatske, ujedinjena Slovenija i srpska Vojvodina) zadrže sve elemente 
nacionalno-političke samostalnosti, individualnosti i slobode. 

Pa ipak, u jednom slučaju hrvatski i srpski preporoditelji političari zagovarali su 
početkom revolucije 1848. godine političko sjedinjenje svih južnih Slavena. Međutim, 
povezivanje sa Srbijom nametnulo se u slučaju raspada Habsburške monarhije, što se njima 
početkom revolucije činilo da taj proces nastaje. Pritom su Hrvati, a još više Srbi iz 
Ugarske, uspostavili mnogobrojne komunikacije s Kneževinom Srbijom, čija je vlada 
savjetovala međusobno povezivanje i sjedinjenje južnih Slavena u Monarhiji. 

Bilo je to u skladu s politikom Srbije, koja je, u procesu stvaranja samostalne 


nacionalne države, težište svoga društvenog razvoja i političke djelatnosti imala na 


* Time sam nastojao pokazati da od tada nadalje jugoslavenska ideja nije sadržavala "nacionalna" obilježja, 
niti zahtjev za stvaranje unitarne jugoslavenske nacionalne države. Naprotiv, oni su tim programom već 1848. 
godine jasno izrazili zahtjev da trajno ostanu u austrijskoj konfederaciji kao novoj europskoj državi. 

Balkanu. Ta orijentacija Srbije, u kojoj su također sadržani elementi međusobnog 
upoznavanja i zbližavanja južnoslavenskih naroda, izložena je u srpskom nacionalno- 
političkom programu Načertanije, koji je 1844. godine sastavio I. Garašanin. Polazeći od 
gledišta da je "Srbija toliko mala da u tom stanju ostati ne sme", Garašanin je težio njenom 
proširenju na čitavom etničkom području unutar Osmanskog carstva. Zbog toga srpska 
vlada uspostavlja međusobne odnose s južnim Slavenima (u Bosni i Hercegovini, Crnoj 
Gori i Makedoniji) u nastojanju da ih okupi u jednu cjelinu. U svakom slučaju, Načertanije 
nije sadržavao program južnoslavenske politike. Ali zato nije isključivao ideju međusobnog 
upoznavanja i približavanja južnih Slavena, te suradnje među njima. Jer je srpska vlada, 
držeći se Načertanija, tada i slijedećih decenija, preko tajnih odbora i propagande, 
uspostavljala mnogobrojne komunikacije s južnim Slavenima. 

Nakon sloma revolucije 1848./49. godine, pojedini su hrvatski te slovenski i srpski 
narodnjaci u Monarhiji, i za vrijeme neoapsolutizma, uza sve izražene razlike mišljenja, 
nastajanje "južnoslavenske zajednice" u kulturnom i političkom pogledu i dalje zamišljali 
kao dugotrajni etapni proces. Pri tom su hrvatski narodnjaci smatrali da stvaranje 
južnoslavenske višenacionalne zajednice, ako do nje dođe, treba da bude cilj zajedničkog 
nastojanja svih južnih Slavena. Da bi ostvarili taj konačni cilj (osnivanje samostalne 
južnoslavenske kulturne i političke zajednice) južnoslavenski narodi svoju djelatnost treba 
da usmjere podjednako na kulturni i politički plan. Prema toj ideji, etapnu južnoslavensku 
politiku —zasnovanu na dugi rok: od okupljanja južnoslavenskih naroda u svoje nacionalne 
i političke zajednice, preko njihova međusobnog upoznavanja i zbližavanja i suradnje do 
užeg povezivanja unutar postojećih državnih sustava: Habsburške monarhije na jednoj i 
Osmanskog carstva na drugoj strani — treba da prati nastojanje za stvaranje zajedničke 
južnoslavenske kulture, koja bi južne Slavene "u duhu" zbližila. Bio je to jednostrani 
program koji nije imao izgleda da se oživotvori. I doista, na tom zajedničkom planu 
(okupljanja oko zajedničkih institucija 1 projekata na području jezika, kulture, privrede, 
političkog programa, političke zajednice 1 političkih institucija, novinstva, školstva itd.) 
južnoslavenski narodi u 19. stoljeću nisu učinili ništa, niti su to tada mogli. 

Razvoj jugoslavenske ideje i stvaranje programa južnoslavenske politike u drugoj. 
polovici 19. stoljeća. Međusobna suradnja i približavanje južnoslavenskih nacija u tom 


razdoblju valja promatrati također kao proces relativno dugoga trajanja, u kojem se iskazuje 

znatno brži preobražaj tradicionalnih društava u smjerovima modernizacije. U tijeku 
razvoja prema industrijskom i građanskom i kapitalističkom društvu, u tijeku formiranja 
južnoslavenskih nacija, na južnoslavenskom prostoru se postupno smanjuju društvene 
razlike, da bi se početkom 20. stoljeća pojavile sličnosti u društvenim strukturama. No, te 
su razlike, napose na području privrede i obrazovanja, i dalje ostale goleme: u tom razvoju 
prednjačili su južnoslavenski narodi u Habsburškoj monarhiji. Tako je bilo i prilikom 
ujedinjenja 1918. godine. Otuda se u južnoslavenskih naroda pojavljuju donekle zajednički 
interesi i ciljevi, ali nailazimo 1 na stupnjeve stagnacije u suradnji te na pojavu međusobno 
različitih interesa 1 sukoba, na primjer: hrvatsko-srpski sukob zbog prisvajanja bosansko- 
hercegovačkog etničkog i političkog područja. Pa ipak, kao nikada ranije, južnoslavenske 
nacije uspostavljaju tada mnogobrojne međusobne komunikacije (osobne, intelektualne, 
kulturne, političke i gospodarske) te donose prvi put programe zajedničke južnoslavenske 
politike, koji tada nisu ostvareni. U tom razdoblju razvoja jugoslavenske ideje, uočavamo 
dvije etape: prvu, od kraja 1860. do 1878. i, drugu, od 1878. do 1903. godine. U prvoj 
etapi, pojedini južnoslavenski narodi (Slovenci, Hrvati, Srbi, Crnogorci, Makedonci i 
Bugari) u okviru svojih nacionalnih programa (političkih, privrednih, školskih i obrazovnih, 
kulturnih, socijalnih itd.) teže postizanju nacionalno-političke individualnosti i osiguranju 
vlastite političke i državne samostalnosti, koje ponekad, u kriznim trenucima, vide i u 
budućoj južnoslavenskoj i balkanskoj zajednici. Nesumnjivo, riječ je o razdoblju u kojem 
se pokušava formirati južnoslavenski/balkanski pokret, koji teži osnivanju južnoslavenske 
ili balkanske federacije, kao na primjer 1865./68. godine. Međutim, ta je etapa završila 
1878. godine intervencijom velikih sila, kojom su razbile koncepciju da Balkan pripada 
balkanskim narodima. Tada, na temelju odluka Berlinskog kongresa, Srbija i Crna Gora 
postaju nezavisne, Austro-Ugarska je dobila pravo da okupira Bosnu i Hercegovinu koje 
time ulaze u austrougarski državni okvir; uspostavljena je autonomna kneževina Bugarska i 
Istočna Rumelija, dok je Rumunjska dobila nezavisnost. Od tada se sve mijenja. Uskoro 
Srbija potpada pod utjecaj austrougarske politike. Nakon toga, nestaje opće južnoslavenske 
politike i mogućnosti zajedničkog političkog programa sve do početka 20. stoljeća. 

U Hrvata su od 1860. godine do kraja 19. stoljeća jugoslavensku/južnoslavensku 
ideju (različitog sadržaja) zastupali pojedinci te malobrojna elita unutar Narodnih stranaka, 


u svim hrvatskim pokrajinama. Vidjeli smo da su hrvatski preporoditelji političari već za 

vrijeme revolucije 1848./49. godine izložili osnovna načela političke ideologije, koja se 
iskazuje u dva međusobno povezana politička programa: hrvatski nacionalni program (0 
ujedinjenoj Hrvatskoj) i program austrijske konfederacije. A na tome su, nakon sloma 
neoapsolutizma 1860. godine, osnivali kulturni i nacionalno politički identitet hrvatskog 
naroda, tj. hrvatski nacionalni program, čije su ostvarenje vidjeli unutar austrijske 
konfederacije, ali i ideju o osnivanju južnoslavenske višenacionalne zajednice. Zato ni tada 
jugoslavenstvo nema nacionalno obilježje. Uza sve postojanje znatnih razlika mišljenja, 
hrvatski su političari u ovom razdoblju "jugoslovjenstvo" shvaćali kao proces, u kojemu se 
iskazuje razvoj od neposrednog (pojedinačne hrvatske, slovenske, srpske, bugarske, 
crnogorske i makedonske kulturne i nacionalno-političke individualnosti) prema općem i 
zajedničkom višenacionalnom južnoslavenstvu. A treba da se ostvari (na načelu federalnog 
pluralizma, koja omogućuje postojanje i život više nacionalnih zajednica) u dvojakom vidu: 
1. u obliku južnoslavenske federativne državne zajednice i 2. u obliku kulturne ("duhovne") 
federacije. Za razliku od hrvatskog nacionalnog programa, koji su uglavnom osnivali na 
hrvatskom državnom pravu, oni su ideju o južnoslavenskoj zajednici, kao i međusobnu 
suradnju, isključivo temeljili na prirodnom pravu i federativnom načelu. Ali su, ocjenjujući 
realno odnos društvenih 1 političkih snaga u južnoslavenskih naroda, način i put nastajanja 
buduće "jugoslovjenske zajednice" 1 sada zamišljali kao etapni proces. 

Po tom učenju, sredstva za ostvarenje tog cilja jesu kulturno zbližavanje i političko 
sjedinjenje. Tijekom "duhovnog" zbližavanja južnoslavenskih naroda trebalo je, kao krajnji 
cilj, utemeljiti jedinstveni književni jezik te zajedničku književnost i nauku. A u tome je 
odlučnu ulogu trebalo da ima Jugoslavenska akademija znanosti i umjetnosti. Političko i 
državno pak sjedinjenje južnih Slavena, u novu višenacionalnu zajednicu, ostvarilo bi se tek 
u budućnosti. Prije toga, svaki od južnoslavenskih naroda morao bi se formirati, na temelju 
vlastite tradicije 1 etničkog načela, u posebne/individualne kulturne i nacionalno-političke 
zajednice. A to je —uz stvaranje južnoslavenske kulturne zajednice, koja može prethoditi 
političkom interesnom udruživanju — prva etapa na putu ostvarenja jugoslavenske ideje, a 
druga je: povezivanje južnoslavenskih naroda u Habsburškoj monarhiji u federativnu 
zajednicu oko Hrvatske, na jednoj, i oko Srbije (izvan Monarhije, na Balkanu) na drugoj 
strani. Tek poslije toga, u slučaju raspada Habsburške monarhije i rješenja istočnog pitanja, 


moglo bi se osnovati nezavisnu federativnu južnoslavensku državu. 

Zastupajući to gledište zajedno s mnogim narodnjacima, F. Rački je već 1861. godine 
kao prvu idealnu etapu političkog zbližavanja južnoslavenskih naroda označio državno 
sjedinjenje Hrvata sa Slovencima i Srbima u Monarhiji unutar austrijske federacije. Bio je 
to južnoslavenski/austrijski politički program. Taj je program u Hrvata od revolucije 1848. 
sve do početka 20. stoljeća, a osobito 1865./67. godine, bio trajno prisutan. A ta je 
jugoslavenska koncepcija bila također u skladu s prijedlogom vlade Kneževine Srbije, koji 
je u kolovozu 1866. godine prihvatio biskup J. J. Strossmayer kao ugledni vođa Narodno- 
liberalne stranke, o osnivanju "jugoslavenske države nezavisne i od Austrije i od Turske". 
Jer je i taj prijedlog srpske vlade počivao na etapnoj južnoslavenskoj politici. Smatrajući da 
zbog uvođenja državnog dualizma predstoji skori raspad Monarhije 1 rješenje istočnog 
pitanja, ujedinjena je hrvatska Narodna stranka (Narodno-liberalna i Narodno-samostalna) 
početkom travnja 1867. godine ugovorila s vladom Kneževine Srbije program zajedničke 
južnoslavenske/balkanske politike. Prema njemu, južnoslavenska/balkanska "savezna 
država", kao konačni cilj svih južnih Slavena i balkanskih naroda, trebalo je da se ostvari 
etapno. Prva akcija Srbije i Hrvatske trebalo je da bude usmjereno na oslobađanje Bosne i 
Hercegovine i njeno sjedinjenja sa Srbijom. Ali je Narodna stranka i tada zagovarala 
političko povezivanje ne samo sa Srbijom i drugim balkanskim narodima, nego i sa 
Slovencima, i to zbog političkih i gospodarskih razloga. Međutim, srpska je vlada uskoro, u 
ljeto iste godine, napustila taj program zajedničke južnoslavenske i balkanske politike, iako 
je komunikacije s Hrvatima i drugim balkanskim narodima 1 dalje održavala. 

Od tada je hrvatska Narodne stranka bila primorana da nacionalnoj i južnoslavenskoj 
politici odredi drugi smjer: vratila se političkom programu (nacionalnom i konfederalnom) 
iz revolucionarne 1848./49. godine. Pa ipak, neki su hrvatski političari, u razdobljima krize, 
i dalje mislili da krajnji "idealni cilj" svih južnoslavenskih naroda treba da bude njihovo 
sjedinjenje u zajedničku 1 nezavisnu južnoslavensku federalnu državu. Sažimajući ta 
nastojanja, i polazeći od uvjerenja o postojanju nacionalno-političkih individualnosti u 
južnih Slavena, polazeći dakle na prvom mjestu od hrvatskog nacionalnog programa 
(ujedinjene Hrvatske), M. Pavlinović je 1869. godine jugoslavensku državu (Jugoslaviju) 
zamišljao kao konfederalnu zajednicu ravnopravnih naroda. Ali su hrvatski političari, u 


nedostatku zajedničkog programa južnoslavenske politike sa Srbijom, težili da najprije u 

Austro-Ugarskoj okupe Hrvatsku, Sloveniju, Vojvodinu te (od 1878. godine) Bosnu i 
Hercegovinu u južnoslavensku državnu zajednicu unutar austrijske konfederacije. 

Međutim, svaka je politička akcija u tom smjeru ovisila o unutrašnjim prilikama 1 
međunarodnim odnosima. U međunarodnoj krizi, koja je nakon Pruske pobjede na 
Francuskom 1870. uzdrmala opstanak Habsburške monarhije, hrvatska je Narodna stranka 
dala poticaj za sastanak južnoslavenskih političara u Sisku i u Ljubljani. Napokon su se u 
Ljubljani, od 1. do 3. prosinca 1870. godine, sastali hrvatski i slovenski političari 1 jedan 
predstavnik Srba u Monarhiji, te donijeli zajedničku "Izjavu" tzv. južnoslavenske politike. 
U njoj su ti političari prvi put u povijesti na jednom organiziranom kongresu izrazili 
koncepciju o "jedinstvu južnih Slavena" uopće, i napose o vrlo bliskoj suradnji Hrvata, 
Slovenaca i Srba u Monarhiji, prema južnoslavenskom/austrijskom programu, "na polju 
književnom, ekonomičkom i političkom". Pa ipak, ne gubeći ni pritom iz vida "ukupno 
jugoslavenstvo", tj. ideju o suradnji svih južnih Slavena, M. Mrazović je tada, kao stvarni 
vođa hrvatske Narodne stranke, u uspostavio bliske veze s vladom Kneževine Srbije. Ali je 
tada J. Ristić odgovorio Mrazoviću "da srpska vlada prihvata ideju južnoslavenstva, ali sa 
svoje strane samo na Balkanskom poluostrvu". I zaključio da je "preko" (u Habsburškoj 
monarhiji) "Hrvatska pozvana na ostvarenje ove ideje, srpska se vlada ne može mešati u te 
stvari". Prema tome, srpska je vlada u svojoj politici težila da okupi južne Slavena izvan 
Monarhije oko Srbije, dok je južnoslavenskim narodima u Austro-Ugarskoj savjetovala da 
se okupe u državnu zajednicu oko Hrvatske. A u tom smjeru su, prema svemu sudeći, tada i 
bile realne mogućnosti svake takve konkretne politike. I tu su, kao i do tada, prisutna dva 
južnoslavenska politička programa: prvi, južnoslavenski/austrijski (o udruženju južnih 
Slavena u Habsburškoj monarhiji) i, drugi, južnoslavenski/balkanski program (o okupljanju 
balkanskih naroda oko Srbije). Ta je dva politička programa bio teško pomiriti. 

Pa ipak, prihvaćajući, u postojećim prilikama, politiku koja zagovara sjedinjenje 
južnih Slavena unutar Habsburške monarhije, neki su hrvatski političari 1 dalje do kraja 
stoljeća, nasuprot trajnoj opasnosti od politike Drang nach Osten i Magjarorszaga, napose u 
trenucima krize, slobodni razvoj južnoslavenskih naroda vidjeli u budućoj jugoslavenskoj 
federativnoj zajednici. Pritom su, kao 1 do tada, zastupali načelo da su "jugoslavenski 
narodi" ("što sačinjavaju Jugoslavenstvo") "potpuno među se, u svakom smislu i u svačemu 


jednaka i ravnopravna". I tada je ta elita u Hrvatskoj, prema tome, ideju o "jugoslavenskoj 


36 


zajednici" osnivala na federativnom načelu i koncepciji o višenacionalnoj zajednici, te na 
ideji jednakosti i ravnopravnosti naroda. Ali su tu južnoslavensku politiku, polazeći od 
realnih odnosa snaga, također zasnivali na dugoročnim ciljevima: od formiranja posebnih 
individualnih nacionalno-političkih 1 državnih zajednica (tj. zasebnih modernih nacija) u 
južnoslavenskih naroda, preko njihova okupljanja oko Hrvatske (unutra Austro-Ugarske) 
na jednoj, te okupljanje južnih Slavena oko Srbije i Crne Gore izvan Monarhije na drugoj 
strani, do sjedinjenja svih "jugoslavenskih zemalja" u "nezavisnu, narodnu i državnu 
zajednicu Jugoslavensku". Taj je program jugoslavenske politike, temeljen na ideji o 
narodnoj ravnopravnosti i federativnom načelu, koji je omogućavao razvoj svake nacije 
napose, isključivao hegemoniju jednog naroda nad drugim, a bio je dovoljno širok da 
omogući suradnju svih južnoslavenskih naroda. Uza sve daljnje velike promjene u sadržaju 
južnoslavenske ideologije, taj je program južnoslavenske politike funkcionirao i prilikom 
stvaranje Jugoslavije 1918. godine. Taj je program bio jednostran: dolazio je uglavnom s 
hrvatske strane, koji je uvijek polazio od hrvatskog nacionalnog programa, a time i od 
izgradnje modernog građanskog i industrijskog društva i moderne hrvatske nacije. 

Nastojanja pak Srba za formiranjem srpske nacije i stvaranjem samostalne nacionalne 
države, koji su na prvom mjestu težili proširenju svoga teritorija, odredila su u njih razvoj 
južnoslavenske ideje. Jer, ako pri tom znamo da su srpsko etničko područje i srpski narod 
podijeljeni unutar više historijskih pokrajina 1 država (u okviru Osmanskog carstva i 
Habsburške monarhije) jasno je da je problem udruživanja segmenata srpskog naroda u 
jedan politički narod, u modernu srpsku naciju, bio daleko složeniji negoli kod ijednog 
južnoslavenskog naroda. Promatrajući s gledišta primjene modernosti i modernizacijskih 
tokova i nacionalno-integracijskih procesa, vidljivo je da je problem srpske politike bio: 
kako unutar jedne političke zajednice ujediniti srpsku naciju. A upravo je to nastojanje u 
razdoblju 1860. do 1878. godine odredilo odnos Srbije prema južnoslavenskom programu, 
koji je imao: srpsko-crnogorsku te srpsko-bugarsku 1 srpsko-hrvatsku osnovicu. Ma koliko 
da je u toj orijentaciji bila prisutna akcija Srbije "na Istoku" i njeno moguće teritorijalno 
proširenje, što je bio njezin glavni cilj, neosporno je da su Srbi svojom vanjskom politikom 
poticali međusobnu suradnju i međusobno upoznavanje južnoslavenskih naroda. 

Srpska politika je prije svega težila rješenju "istočnog pitanja" i oslobođenju Srbije 


ispod turske vlasti i njezinom teritorijalnom proširenju. I u tom su smjeru bile stvarne 

mogućnosti Kneževine Srbije: za njeno jačanje i moguće teritorijalno proširenje. Pri tom je 
samo sporadično računala na pomoć Hrvatske i Vojvodine (na Hrvate i Srbe u Monarhiji) 
dok Slovence i Sloveniju u svojim političkim planovima sve do početka 20. stoljeća nije 
uzimala u obzir. U skladu s tim, Srbija je za vrijeme Mihaila Obrenovića, od 1865. do 
1868. godine, težila stvaranju balkanskog saveza država i formiranju pokreta protiv turske 
političke moći na Balkanu. A polazeći od koncepcije o formiranju tog saveza, srpska vlada 
je, u svojoj diplomatskoj aktivnosti, utjecala na stvaranje međudržavnih ugovora Srbije s 
Crnom Gorom te Grčkom i Rumunjskom, ali i s političkim predstavnicima u Hrvatskoj 
(ujedinjenom Narodnom strankom) i Bugarskoj. No, s gledišta političkog južnoslavenstva, 
Srbija je najtješnji savez ugovorila s Crnom Gorom. Prema tom ugovoru, trebalo je najprije 
stvoriti "veliku Srbiju", tj. osloboditi čitav srpski narod u Osmanskom carstvu 1 ujediniti ga 
unutar Srbije. A zatim "i pod tim uslovom knjaz Crne Gore obećava da će Crnu Goru 
pridružiti i ujediniti s tom velikom državom" - sa Srbijom. Pri tom je vlada Kneževine 
Srbije nastojala, u ugovoru s Grčkom i Rumunjskom, dobiti dio Makedonije, te u daljnjoj 
akciji pridružiti Srbiji Bosnu i Hercegovinu i Staru Srbiju. Nastavljajući nadalje na tradiciji 
srpsko-bugarskih odnosa, srpska vlada je 1867. godine prihvatila prijedlog bugarskog 
"Dobrotvornog društva". Prema tom ugovoru, srpski i bugarski narod bi se ujedinio unutar 
"Jugoslavenskog carstva", sa zajedničkom vladom. To bi "jugoslavensko carstvo" uključilo 
i Makedoniju, ali kao dio bugarske državne polovice. Bila je to balkanska politika, koja je 
težila ujedinjenju svih balkanskih naroda u novu "saveznu državu". Tu je, kako vidimo, i 
dalje bio aktualan južnoslavenski/balkanski politički program. 

U najužoj vezi s tom politikom Srbije "na Istoku", tj. na Balkanu, srpska vlada je 
početkom travnja 1867. godine ugovorila spomenuti program južnoslavenske/balkanske 
politike i s ujedinjenom hrvatskom Narodnom strankom. A prema njemu, ta "savezna 
država" južnoslavenskih/balkanskih naroda, kao praktični cilj njihove zajedničke politike, 
trebala je da se ostvari etapno. Prva zajednička akcija Srbije i Hrvatske trebalo je da bude 
oslobođenje Bosne i Hercegovine i njihovo pridruženje Srbiji. Ali je srpska vlada, vidjeli 
smo, uskoro 1 taj južnoslavenski/balkanski program napustila. Time su sve do početka 20. 
stoljeća nestale mogućnosti vođenja južnoslavenske političke širih razmjera. Jer iako je 
Srbiji, kao i Crnoj Gori, 1878. godine priznat državni suverenitet, upravo je od tada u Srbiji 


zavladao snažni utjecaj Austro-Ugarske. Zbog toga sve do početka 20. stoljeća Srbija ne 

vodi odlučnu južnoslavensku/balkansku politiku, koja bi, prema spomenutim programima, 
obuhvatila sve južne/balkanske narode i ujedinila ih u "saveznu državu". Bio je to pokušaj 
da se i Hrvatskoj nametne južnoslavenski/balkanski politički program, koji je hrvatska 
Narodna stranka, u uvjerenju da se Austro-Ugarska raspada, dijelom prihvatila, ali nikada 
nije napustila ključne elemente tog programa: federalizam i nacionalnu samostalnost. 

Pojava pak i razvoj crnogorske države, kao i postojanje posebnosti društva te običaja i 
institucija u njoj, utjecali su na formiranje crnogorskog naroda. Ali pri tom Crnogorci ipak 
stalno ističu blisko srodstvo sa Srbima i potiču suradnju sa Srbijom, te razvijaju svijest o 
pripadnosti srodnom srpskom narodu i zajedničkoj srednjovjekovnoj srpskoj državi. U 
Crnogoraca je ta težnja za suradnjom i povezivanjem sa Srbijom bila snažno izražena. Zato 
su Crnogorci i Srbi uspostavljali mnogobrojne međusobne komunikacije: intelektualne, 
osobne, političke, međudržavne i privredne. Želja i nastojanje za stvaranjem crnogorsko- 
srpskog zajedništva stalno su rasle, što je utjecalo na migracije Crnogoraca u Srbiju. A 
zatim dolazi i do stvaranja spomenutog međudržavnog ugovora između Crne Gore i Srbije. 
Pa ipak, zbog političkih suprotnosti između srpske i crnogorske dinastije, te postojanja 
posebnosti društava i institucija, i dalje se nastavlja razvoj posebnog/individualnog života u 
Crnoj Gori, određujući tako nacionalnu samobitnost Crnogoraca. 

Pri tom je, tijekom razvoja crnogorsko-srpskih odnosa, u manjoj mjeri dolazila do 
izraza južnoslavenska ideja, kao jasno izražen južnoslavenski program. Ipak, promatrajući s 
gledišta međusobnog upoznavanja i približavanja južnih Slavena, neosporno je da su 
dugotrajni te složeni i kompleksni odnosi između Srbije i Crne Gore u 19. stoljeću bili 
veoma plodni, mnogostruki i izuzetno značajni, napose za malu crnogorsku državu. 

Međutim, po širini i trajnosti uspostavljanja međusobnih odnosa i komunikacija 
višeetničkih zajednica, na južnoslavenskom prostoru uopće, bosansko-hercegovačko je 
područje od posebnog značenja za proučavanje procesa međusobne suradnje i zbližavanja 
malih južnoslavenskih naroda. Jer se u samoj Bosni i Hercegovini razvijaju društveni 
odnosi i uspostavljaju mnogostruke međusobne komunikacije triju vjerskih i etničko- 
(narodno)-nacionalnih zajednica (Hrvata, Srba i Muslimana) dok se sama zemlja razvija na 
temeljima institucija vlastite društvene i povijesne i tradicionalne zajednice. A istodobno 


Bosna i Hercegovina, kao središnje pokrajine zamišljene "Jugoslovjenije" i kao višeetnička 

zajednica, mnogobrojnim činiocima 1 povijesnim pojavama vezana i sa Srbijom i s 
Hrvatskom, postaju područje oko kojeg se sukobljavaju interesi Srba i Hrvata. 

U konkretnom vidu, južnoslavenska ideja se u Bosni i Hercegovini pojavljuje već za 
vrijeme ilirskog pokreta, a zatim nakon sloma neoapsolutizma 1860. godine. Pod utjecajem 
jugoslavenske/južnoslavenske ideje koju je širio najprije ilirizam, a od 1860. godine dalje J. 
J Strossmayer i F. Rački (koju su zagovarale hrvatske Narodne stranke) na jednoj, te pod 
utjecajem organiziranih akcija i propagande vlade Kneževine Srbije na drugoj strani, 
pojedinci i grupe bosansko-hercegovačkih intelektualaca prihvaćaju 1 zagovaraju ideju o 
stvaranju jugoslavenske države, u kojoj bi Bosna i Hercegovina ipak bile posebna jedinica. 
A vidjeli smo da je, prema programu južnoslavenske/balkanske politike koji je Srbija 1867. 
godine ugovorila s hrvatskom Narodnom strankom, upravo u Bosni trebao započeti oružani 
ustanak, koji bi završio oslobođenjem 1 sjedinjenjem južnoslavenskih i balkanskih naroda. 
U tom smislu, u Bosni se uspostavljaju tajne i javne veze i suradnja s najistaknutijim 
ličnostima, političarima i državnicima iz Hrvatske i Srbije. U isto vrijeme su hrvatske i 
srpske novine, baveći se Bosnom i Hercegovinom kao interesnim područjem, svaka strana 
sa svoga interesnog i različitoga gledišta, imele odlučnu ulogu u procesu međusobnog 
približavanja i suprotstavljanja triju etničkih zajednica: Hrvata, Srba i Muslimana. 

U mnogim pojedinostima drugačije, u Slovenaca je, kao i za revolucije 1848./49. 
godine, od 1866. dalje nacionalni program Zedinjene Slovenije bio jednim dijelom povezan 
s južnoslavenskom idejom: pretpostavljajući federativno udruženje ujedinjenje Slovenije s 
Hrvatskom i preko nje sa srpskom Vojvodinom. Pri tom su Slovenci i Hrvati uspostavljali 
mnogobrojne međusobne komunikacije, tj. mnogostruku suradnju koja je ta dva naroda sve 
više zbližavala. Polazeći od tog nastojanja, a nasuprot historijskom pravu i na njemu 
osnovanom politički tzv. Mariborskom programu iz 1865. godine, pojedini su slovenski 
narodnjaci 1866. zagovarali ujedinjenje segmenata slovenskog naroda (u jedan politički 
narod) na temelju prirodnog i narodnog prava i etničkog načela u ujedinjenu Sloveniju, 
koja, kao posebna politička zajednica, treba da se sjedini s Hrvatskom, i preko nje s 
Vojvodinom, u "južnoslavensku skupinu" unutar Monarhije. A zatim je taj program 
južnoslavenske politike, kao i ideju o solidarnosti južnoslavenskih naroda, F. Levstik 


izložio 1868. kao program novoga lista (Slavenski Jug) koji ipak nije pokrenut. 

Posebno su Slovenci svoj odnos prema toj južnoslavenskoj politici izrazili krajem 
1870. godine, formulirajući s Hrvatima zajednički program za državnopravno sjedinjenje 
Slovenije s Hrvatskom. Prema dogovoru hrvatskih i slovenskih političara u Sisku (od 7. do 
8. studenog 1870.) ujedinjena Slovenija i ujedinjena Hrvatska ugovorile bi međusobno 
ravnopravni državni savez. A zatim bi federacija Slovenije i Hrvatske ugovorile, kao 
posebno političko tijelo, s Ugarskom realnu uniju, u okviru šire podunavske konfederacije. 
Prilikom pak spomenutog kongresa južnoslavenskih političara (hrvatskih i slovenskih i 
jednog predstavnika Srba iz Ugarske) u Ljubljani od 1. do 3. prosinca 1870. godine“ 
slovenski su se političari ("mladoslovenci" i "staroslovenci") kao i njihova glasila i neke 
političke institucije, jasno opredijelili za južnoslavensku zajednicu, pobliže neodređenog 
političkog sadržaja. Prema spomenutoj "Izjavi" o "jedinstvu južnih Slavena", Slovenci su, 
zajedno s Hrvatima i Srbima u Monarhiji, morali nacionalnu politiku uskladiti sa 
zajedničkim južnoslavenskim programom ("za občuvanje skupne koristi, svi će južni 
Slaveni monarhije habsburške raditi sporazumno u svakom pitanju, koje se tiču ma i 
posebnih njihovih posalah"). Drugi korak trebalo je da bude sjedinjenje Slovenije s 
Hrvatskom i Vojvodinom u južnoslavensku državnu zajednicu. Ali ta "Izjava" ne govori u 
kakvo bi uređenje stupio taj južnoslavenski državni savez: da li bi pristupio Cislajtaniji, 
Translajtaniji ili federativno uređenoj Monarhiji. Ne opredjeljujući se ni za jednu, u obzir 
su uzeli sve mogućnosti. A istovremeno su naglasili pobliže neodređeno "jedinstvo" svih 
južnih Slavena. Kao i ranije, 1 tom je prilikom posebno izražena slovensko-hrvatska 
suradnja. Osim na javnim manifestacijama, učinjeno je to 1871. godine 1 preko zajedničkog 
hrvatsko-slovenskog lista (Sudslawische Zeitung). A zatim su tu južnoslavensku ideju, 
izraženu konkretno u južnoslavenskom/austrijskom političkom programu koji je zagovarao 
uže političko ujedinjenje Slovenije s Hrvatskom i Vojvodinom, unutar austrijske federacije, 
širila slovenska politička društva u pojedinim slovenskim pokrajinama. Slovenci su tada, 
njihova malobrojna politička elita, posve jasno formulirali tzv. južnoslavenski/austrijski 
program, program o sjedinjenju južnoslavenskih naroda u novu južnoslavensku/austrijsku 
političku i državnopravnu zajednicu, i to na temelju međunarodnog ugovora i načela 
ravnopravnosti naroda. Prema tome, takav bi južnoslavenski/austrijski savez (dvaju ili više 


južnoslavenskih naroda unutar nove austrijske konfederacije, isključio hegemoniju jednog 


* O tome postoji opsežna građa i literatura; usp. o tome literaturu na kraju ove rasprave. 

naroda nad drugim. O tome govori izjava hrvatskih političara iz kraja 1870. godine: "Mi sa 
Slovenijom hoćemo da stupimo u južnoslavenski savez. Bez Slovenije svi bi naši 
južnoslavenski programi bili bez značaja". Na tim temeljima i vrijednostima (nacionalnom 
programu, načelu o ravnopravnosti naroda, južnoslavenskom federalizmu, uz program o 
austrijskoj konfederaciji), koje su zagovarali i hrvatski političari, Slovenci su, uz razvijanje 
mnogostruke slovensko-hrvatske suradnje, i dalje zagovarali južnoslavensku ideju. 

Kako iz dosadašnje rasprave slijedi, bila su to dva različita južnoslavenska politička 
programa: prvi, južnoslavenski/austrijski, koji je zagovarao političko i državno udruženje 
južnih Slavena (Hrvata, Slovenaca i Srba) u Habsburškoj monarhiji unutar nove austrijske 
konfederacije i, drugi, južnoslavenski/balkanski, koji je zagovarao političko ujedinjenje 
južnoslavenskih i balkanskih naroda u "državni savez". To su dva različita programa: prvi 
je pretpostavljao opstanak Monarhije kao srednjoeuropske države, i njezino preuređenje u 
demokratsku konfederaciju, a drugi se zalagao za ujedinjenje balkanskih naroda i zemalja, 
ali je prije svega vodio računa o teritorijalnom proširenju Srbije. 

Međutim, polazeći od gledišta da predstoji skori raspad Habsburške monarhije, S. 
Miletić 1 M. Polit-Desančić su 1870./71. godine u Zastavi, glasilu srpske liberalne stranke u 
južnoj Ugarskoj i istočnoj Slavoniji, odbacili južnoslavenski/austrijski politički program 
koji su zagovarali Hrvati i Slovenci krajem 1870. godine. Ipak je napredni list Pančevac, u 
kojem je surađivao S. Marković, podržao ljubljanski program iz 1870. godine, ali samo kao 
"građu za budućnost". Prema tome, vjerujući u raspad Habsburške monarhije i stvaranje 
velike Njemačke, i zagovarajući okupljanje Srba 1 Hrvata (iz Monarhije) oko Srbije, S. 
Miletić je odbacio federativno uređenje Austro-Ugarske i okupljanje južnih Slavena u toj 
državi u jednu jedinicu austrijske konfederacije, smatrajući da Slovence, kao i Čehe, treba 
prepustiti njihovoj sudbini do konačnog njemačko-slavenskog sukoba. 

Zagovarajući, naprotiv, realnu južnoslavensku politiku, tj. južnoslavenski/austrijski 
politički program, hrvatski i slovenski su političari zahtijevali političko/državno okupljanje 
južnoslavenskih naroda u Austro-Ugarskoj. Pri tom su bili uvjereni da će u budućnosti doći 
i do suradnje (kulturne, privredne, političke) s južnim Slavenima izvan Monarhije. 

Međutim, nakon učvršćenja i stabilizacije državnog dualizma 1872./73. godine, s 
prevagom njemačke i mađarske hegemonije u Monarhiji, dolazi do razdoblja suradnje i 


savezništva između Austro-Ugarske i Njemačke. A istovremeno centri južnoslavenstva, u 

Monarhiji i izvan nje, ne pokazuju znakove prijašnje inicijative. Pa ipak, i u tom razdoblju 
nalazimo nastojanja za međusobnu suradnju južnoslavenskih naroda, a najvažnije je pratiti, 
napose na njihovim rubnim/graničnim područjima, stalni pomak ljudi, roba i kultura. Bilo 
je to važno razdoblje učvršćivanja i izgradnje južnoslavenskih nacija, koje nastavljaju put, 
izražen preko uspona i stagnacije, međusobne suradnje i približavanja. Tek izbijanjem 
ustanka u Bosni i Hercegovini _ 1875.1878. godine pojavljuju se izgledi za ponovo 
oživljavanje južnoslavenske politike 1 rješenje južnoslavenskog/balkanskog pitanja. 

Hrvatska Narodna stranka je u prvim godinama tog ustanka, prema spomenutom 
programu iz 1867. godine koji je ugovorila sa srpskom vladom, javno i tajno podupirala 
Srbiju i Crnu Goru da oslobode Bosnu i Hercegovinu i pridruže ih Srbiji. A slično gledište 
zastupali su i slovenski listovi. Ali kada je postalo jasno da Srbija, zajedno s Crnom 
Gorom, nema dovoljno snage da odigra očekivanu ulogu balkanskog Piemonta u stvaranju 
jedne snažne južnoslavenske/balkanske države na Balkanu, u hrvatskoj i slovenskoj politici 
dolazi do prihvaćanja drugog mogućeg rješenja: programa o okupljanju južnoslavenskih 
naroda i zemalja u Monarhiji, naročito nakon okupacije Bosne i Hercegovine: zagovaraju 
dakle i dalje južnoslavenski/austrijski konfederalni politički program. 

A budući da poslije Berlinskog kongresa (nakon 1878. godine) Srbija prestaje biti 
aktivni činilac u južnoslavenskoj/balkanskoj politici, Slovenci i Hrvati nakon toga, ipak 
sporadično, Crnoj Gori pridaju značenje južnoslavenskog Piemonta. Pri tom je krajem 19. i 
početkom 20. stoljeća razvoj društvenih struktura (na području kulture, privrede, politike 
itd.) u južnoslavenskih nacija dobivao neka obilježja koja su mogla pokrenuti intenzivniju 
međusobnu suradnju i potaći mnogostruke međusobne komunikacije, što je moglo utjecati i 
na njihovo međusobno približavanje. Ali se u praktičnom životu to nije osobito ostvarilo. 

Južnoslavenska ideja početkom 20. stoljeća i nastanak Jugoslavije. Južnoslavenska 
ideja o jezičnoj i etničkoj srodnosti južnih Slavena —koja, s gledišta politike, sadrži dva 
različita politička programa: južnoslavensko-austrijski i južnoslavensko-balkanski, prema 
kojoj južnoslavenske nacije svoju slobodu 1 daljnji razvoj mogu postići, ukoliko dođe do 
raspada Habsburške monarhije, u federalnoj južnoslavenskoj državnoj zajednici — formirala 
se u 19. stoljeću. Iako se sadržaj južnoslavenske koncepcije, od generacije do generacije, 
stalno mijenja, ipak program federalizma, koji su zagovarali hrvatski i slovenski političari, 


pokazuje da južnoslavenska ideologija nije sadržavala "nacionalnu" i unitarnu koncepciju. 

Zato genezu tog programa, posve različitih projekata i sadržaja, kako kulturnog tako i 
političkog, valja promatrati preko uspona/stagnacije, na što utječu više vanjski činitelji, a 
manje izražena i postignuta zajednička volja i akcija južnoslavenskih naroda. 

U prilikama koje nastaju krajem 19. i početkom 20. stoljeća, jugoslavenska ideja je 
dobila novi polet te novo društveno i političko značenje, a naročito tijekom Prvog svjetskog 
rata. Na to je utjecao daljnji proces društvenih i ekonomskih struktura u južnoslavenskih 
nacija, s posve različitim ritmovima i dosezima razvoja, koje su se sada ipak brže razvijale 
u smjerovima modernizacije, ali svakako i međunarodni odnosi. Južnoslavenske zemlje i 
južnoslavenski narodi u Austo-Ugarskoj bili su na daleko većem stupnju razvoja i primjene 
modernizacije, napose na području privrede, komunikacija, obrazovanja 1 kulture. 

U tom se razdoblju, početkom 20. stoljeća, na južnoslavenskom prostoru formirao 
politički 1 društveni kompleks: još više su se formirale pojedine južnoslavenske nacije i 
nacionalne države, te odlučnije postavili zahtjevi za konačno rješenje nacionalnog pitanja, 
napose Makedonije, Slovenije, Hrvatske, Bosne i Hercegovine. Još prije su Kraljevina 
Srbija i Bugarska priznate kao suverene države, a isto tako i Crna Gora, koja 1910. godine 
postaje također kraljevina. Bili su to značajni činioci u daljnjem razvoju južnoslavenske 
politike. Ali su unutrašnji sukobi u Srbiji i apsolutizam Obrenovića, kao i srpsko-bugarski 
rat 1885. godine, negativno utjecali na razvoj međusobne suradnje južnih Slavena uopće. 

Nasuprot pak velikosrpskim te velikobugarskim i velikogrčkim pretenzijama na račun 
Makedonije, makedonski nacionalni pokret je, izražen preko nacionalno-revolucionarne 
organizacije i nacionalnog programa, stvorio temelje budućem razvoju makedonske nacije i 
individualnosti Makedonije kao posebne političke zajednice. Ali u tom pokretu ne nalazimo 
jasno izraženu južnoslavensku politiku. Naprotiv, u Bosni i Hercegovini, nakon njezine 
okupacije 1878. godine, ideja da se stvori tzv. "bosanska nacija" —tj. da se svi stanovnici, 
bez obzira na svoju etničku i kulturnu različitost, identifikaciju s Bosnom kao političkom 
zajednicom — propada, a tri se etničke zajednice (Hrvati, Srbi i Muslimani) dalje razvijaju, 
svaka zasebno i svi zajedno unutar posebnih okolnosti. Tu se, u njihovim sredinama, 
početkom 20. stoljeća javila ideja o južnoslavenskoj zajednici. No, veliki utjecaji dolaze iz 
Srbije, na jednoj strani kod bosanskih Srba, a na drugoj iz Hrvatske, kod bosanskih Hrvata. 


Bili su to više propagandni i ideološki utjecaji, a manje kulturni i ekonomski. 

Istodobno Socijaldemokratska stranka Hrvatske i Slavonije —a slično gledište iznose i 
druge socijaldemokratske stranke u toj široj regiji (u BiH, Sloveniji i Dalmaciji, u Srbiji i 
Bugarskoj) — zagovara "bratstvo južnoslavenskih naroda". U isto vrijeme mlada generacija 
intelektualaca "naprednjaka", pod utjecajem čeških naprednjaka i Masaryka napose, u 
Hrvatskoj znatno utječe na razvoj "jugoslavenske ideje". Nasuprot stalnoj vanjskoj 
opasnosti, prije svega od mađarizacije i njemačkog "prodora prema Istoku", napredna je 
omladina polazila od prirodnog i narodnog prava, od prava svakog naroda na njegovo 
samoopredjeljenje, i isticala hrvatsko-srpsku suradnju, prije svega na području hrvatskih 
zemalja, te zagovarala tješnje povezivanje Hrvata, Slovenaca i Srba u Monarhiji. Priklonili 
su se i mišljenju o tome koje su zastupale i socijaldemokratske stranke. Hrvatsko-srpska 
koalicija je tada, u svom programu, svakako zagovarala šire "južnoslavensko zajedništvo", 
dosta općenito, ali u praktičnom političkom programu, u realnoj politici, zalagala se za 
političko i državno okupljanje južnih Slavena u Monarhiji: Hrvatske, Slovenije 1 srpske 
Vojvodine. Štoviše, aneksijom Bosne i Hercegovine, taj je zahtjev postao aktualniji. Pa se 
već 1912. godine, u dogovoru Hrvata i Slovenaca, zalažu za trijalističku koncepciju, prema 
kojoj bi se u jednoj političkoj jedinici okupile Hrvatska, Slovenija i Bosna i Hercegovina. 
Taj se politički program trijalizma, koji je negirao austro-ugarski dualizam, pojavio u 
Hrvatskoj kao otpor mađarskoj hegemoniji. A riječ je o sjedinjenju južnoslavenskih naroda 
u Habsburškoj monarhiji u jednu političku i državnu jedinicu. Tu trijalističu koncepciju 
odlučno su zastupale građanske političke stranke u Hrvatskoj, Sloveniji i Bosni i 
Hercegovini. Bio je to, kako vidimo, južnoslavenski/austrijski politički program, koji bi 
politički ujedinio južnoslavenske narode u Habsburškoj monarhiji. 

U Slovenaca je već krajem 19. stoljeća obnovljen nacionalni program Zedinjene 
Slovenije. A sve slovenske političke stranke u tom programu Sloveniju povezuju s 
Hrvatskom. Tako i slovenski liberali polaze od tradicije hrvatsko-slovenskih odnosa. Dok 
socijalisti zamišljaju da stvore "jedinstvenu" južnoslavensku socijaldemokratsku stranku, 
slovenski klerikalci se oslanjaju na hrvatski državno-pravni program (na hrvatsko državno 
pravo) ukoliko im može pomoći da postignu ujedinjenu Sloveniju i zagovaraju njezino 
političko sjedinjenje s Hrvatskom. Uz to, hrvatski i slovenski političari uspostavljaju 
mnogobrojnu suradnju i zajednički traže rješenje tzv. južnoslavenskog pitanja. Jasno je da 


je to bio spomenuti južnoslavenski/austrijski politički program, kao jedino realni. 

Nakon pak "majskog prevrata" 1903. i prestanka utjecaja Austro-Ugarske, u Srbiji se 
obnavlja ustavni i demokratski život, te se počinje ponovo širiti "jugoslavenska ideja", ipak 
pretežno južnoslavenske/balkanske orijentacije. Tu ideju o ujedinjenju zemalja južnih 
Slavena, prije svega na Balkanu, zagovara malobrojna omladina i pojedini intelektualci 
okupljeni oko lista Slavenski Jug. Od građanskih političkih stranaka, samo su "samostalni" 
radikali u svoj program unijeli južnoslavensku orijentaciju. Tek prvi balkanski rat donosi u 
Srbiji preokret u razvoju južnoslavenske orijentacije. Nakon što je Srbija, zajedno s drugim 
balkanskim državama 1912. godine zaratila protiv Turske, južni Slaveni u Monarhiji 
izražavaju solidarnost prema Srbiji i Crnoj Gori, ali i drugim državama na Balkanu. Tek 
zatim se srpski državnici okreću od uskog srpskog nacionalnog programa prema širem 
južnoslavenskom, kojim su obuhvatili sve južne Slavene, iako neodređeno. Ipak je sigurno 
da su srpski političari i tada pretežno zagovarali južnoslavenski/balkanski program. 

Iz toga vidimo da krajem 19. i početkom 20. stoljeća "jugoslavensku ideju", različitog 
sadržaja i opsega, zastupaju pojedinci, elite 1 neke političke stranke u južnih Slavena. No, 
ne nalazimo elemente i organizaciju južnoslavenskog pokreta, ali ni jedinstvenog mišljenja 
niti jedinstvenog političkog programa o tome. Štoviše, u njih je često izraženo odbijanje 
južnoslavenstva, napose kad je bilo neodređeno i nejasno. Jasnije su uvijek bili iskazani 
nacionalni programi, koji su težili samostalnosti pojedinih nacija. Suprotno "jugoslavenskoj 
ideologiji", koja nije bila ni u jednom primjeru jedinstvena, u političkom životu i dalje su se 
iskazivali dva odvojena južnoslavenska politička programa, koja su bila, kako smo pokazali 
i u 19. stoljeću, vezana uz nacionalne programe: prvi, južnoslavenski/austrijski (koji teži da 
okupi, u jednu federalnu jedinicu, južne Slavene u Habsburškoj monarhiji) i, drugi, 
južnoslavenski/balkanski, koji teži da okupi balkanske narode u savezu državu. To su bila 
dva različita politička programa, koja su se postupno ostvarivala, što se tiče južnih Slavena 
u Monarhiji, i prilikom raspada Austro-Ugarske 1918. godine. 

Zbog toga, ali i iz nezadovoljstva i protesta nacionalnom politikom na tim prostorima, 
razvio se početkom 20. stoljeća revolucionarni omladinski pokret, koji prihvaća nacionalno 
unitarističko jugoslavenstvo, ipak različitog sadržaja. A cilj je toj omladini bio stvaranje 
"nezavisne Jugoslavije". Međusobno slične organizacije omladine, koja ipak ne zastupa 
neku jedinstvenu ideologiju, povezane su u Bosni 1 Hercegovini te u Hrvatskoj 1 Sloveniji. 


Pod utjecajem ruskih socijalista revolucionara, prihvatili su praksu individualnog terora. 

Ipak tada posebno mjesto u širenju ideje o međusobnom približavanju južnih Slavena 
pripada socijalistima i socijaldemokratskim strankama (SDS). Iako su sve SDS u južnih 
Slavena pripadale istoj Internacionalni, i imale slične socioekonomske i sociokulturne 
programe, a time i nacionalne programe, ipak su među njima postojale razlike u teorijskom 
određenju nacije i njenog sociopolitičkog razvoja. Tako SDS Hrvatske i Slavonije, u svojoj 
internacionalnoj orijentaciji uopće i južnoslavenskoj napose, prihvaća misao o hrvatsko- 
srpskom "nacionalnom jedinstvu". Isto tako i SDS Bosne i Hercegovine prihvaća ideju o 
jednom narodu Srba te Hrvata i Slovenaca. Međutim, nasuprot tome, polazeći od programa 
o balkanskoj "demokratskoj federaciji", a to je južnoslavenski/balkanski politički program, 
koji ima dugu tradiciju u srpskoj politici, srpska SDS prihvaća misao o srpsko-hrvatskom 
"nacionalnom jedinstvu", koji dokazi iz Hrvatske, "više uzgredno" nego stvarno. 

Međutim, socijaldemokratske stranke južnoslavenskih naroda u Austro-Ugarskoj, na 
zajedničkoj konferenciji u Ljubljani 1909. godine, raspravljajući o tzv. "jugoslavenskoj 
pitanju", iskazale su misao o "jedinstvenoj naciji" južnih Slavena uopće, i to s gledišta i 
kulturnog i političkog i državnopravnog. Cilj im je bio formirati "jugoslavensku naciju" kao 
kulturno autonomne jedinice u budućoj demokratskoj konfederaciji naroda. 

Nema spora da su slične/različite teze o hrvatsko-srpskom 1 uopće južnoslavenskom 
"nacionalnom jedinstvu", koji se najčešće iskazivao preko jugoslavenskog nacionalnog 
unitarizma, otežavale jasnu spoznaju o izgradnji moderne nacije i, u vezi s tim, ometale 
jasno određenje individualnosti nacija u južnih Slavena i njihova odnosa prema budućoj 
zajedničkoj državi, koja je mogla biti samo državnopravna i federativna zajednica 
međusobno ravnopravnih naroda. A vidjeli smo da takvo određenje političkog programa o 
sjedinjenju južnoslavenskih naroda nastaje već za revolucije 1848./49. godine. 

Prema tome, ideju o međusobnoj suradnji južnoslavenskih naroda prihvatili su i širili 
početkom 20. stoljeća pojedinci 1 elite i neke političke stranke kod tih naroda. Međutim, sve 
do Prvog svjetskog rata, kao ni prije, južnoslavenski politički pokret nije organiziran. 
Južnoslavenske nacije, nacije južnoslavenskih naroda, još uvijek nisu izrazile želju i volju, 
niti su to mogle, da prihvate jedinstveni južnoslavenski politički program, prema kojem bi 
razvile zajedničku akciju u cilju postizanja i organizacije zajedničke države: slobodne, 


višenacionalne, federativne i demokratske. I tek se za vrijeme Prvog svjetskog rata, koji je 

prouzročio goleme tragedije i raspad Austro-Ugarske, pojavljuje zajednički jugoslavenski 
politički program i donekle mogućnost njegova ostvarenja. 

Prvi svjetski rat je izbio 1914. godine, a povod njegovu početku bilo je, nedvojbeno, 1 
južnoslavensko pitanje. Tijekom rata razvio se jugoslavenski pokret i pojavio jugoslavenski 
politički program, čiji su nosioci, u cilju rješenja južnoslavenskog pitanja u cijelosti, bili 
političari i neki državnici (malobrojna politička elita) naroda buduće Jugoslavije. No, put 
do stvaranja jedinstvenog jugoslavenskog političkog programa nije bio ni malo lak ni 
jednostavan. Trebalo je pomiriti dva politička programa o sjedinjenju južnih Slavena, dva 
programa koji su imali dugu tradiciju i svakako iskazivali posebne interese tih naroda: (1) 
južnoslavenski/austrijski i (2) južnoslavenski/balkanski. To nije bilo lako premostiti. Samo 
je tragedija Prvog svjetskog rata i raspad Monarhije otvarala takve mogućnosti. Srpska 
vlada je tijekom tog rata iskoristila svoje prednosti (političke, državne, organizacijske) te je 
južnim Slavenima nametnula svoj plan ujedinjenja. Pritom je uglavnom odbacila tradiciju 
političkih programa koji su dolazili iz Monarhije: načelo demokracije i federalizma. 

Srbija se već početkom rata opredijelila za jugoslavenski politički program, ali je u 
njemu prije svega vidjela mogućnost ostvarenja nacionalnog programa: ujedinjenje svih 
segmenata srpskog naroda unutar jedne državne zajednice. Bio je to zapravo već poznati 
južnoslavensko-balkanski program. Pa ipak, dva su vanjska činitelja tada utjecala na srpsku 
vladu da javno iznese nešto širi jugoslavenski politički program, kojim je pokušala pomiriti 
dva spomenuta južnoslavenska politička programa: južnoslavensko-austrijski (federativni, 
višenacionalni, demokratski) i južnoslavensko-balkanski (zapravo srpski nacionalni). A to 
su međunarodni odnosi i pregovori s emigrantima iz Austro-Ugarske, uglednim Hrvatima, 
Slovencima i Srbima iz Monarhije. U tzv. "jugoslavenskom programu", koji je 7. prosinca 
1914. iznijela u Narodnoj skupštini (tzv. Niška deklaracija) srpska vlada je borbu za obranu 
i oslobođenje Srbije najuže povezala s "borbom za oslobođenjem i ujedinjenjem sve naše 
neslobodne braće Srba, Hrvata i Slovenaca". Taj je politički program srpska vlada dostavila 
i savezničkim vladama. Nakon toga Srbija je postala jedan od glavnih političkih centara 
južnoslavenskog pokreta. Promatrajući međutim s gledišta ratnih ciljeva Srbije, Niška 
deklaracija pretpostavlja, prvo, ostvarenje tradicionalne politike srpske vlade, a to je 
pridruženje Srbiji Bosne i Hercegovine i ujedinjenje s Crnom Gorom i, drugo, nakon 


raspada Austro-Ugarske, sjedinjenje svih južnoslavenskih naroda u nezavisnu državu. Time 

je južnoslavensko pitanje odmah dobilo međunarodno značenje, budući da se ono kosilo s 
planovima i ratnim ciljevima velikih sila. Jer u početku rata države Antante nisu težile da 
razbiju Habsburšku monarhiju, već su nastojali da preurede srednju i jugoistočnu Europu. 
Pobjedom pak centralnih sila (Njemačke 1 Austro-Ugarske) južnoslavensko pitanje bi 
ostalo neriješeno. Sve je dakle bilo neizvjesno, napose za male slavenske narode u 
Monarhiji. 

Bez sumnje, u početku rata sile Antante nisu namjeravale da u cjelini prihvate 
"Južnoslavenski program" kakav je ponudila srpska vlada u Niškoj deklaraciji. Naprotiv, 
pretpostavljala se samo mogućnost ujedinjenja Srbije i Crne Gore, te posebno raspravljalo o 
sudbini svih austrougarskih Slavena, predviđajući komadanje njihova teritorija. U svakom 
slučaju, sjedinjenje svih južnoslavenskih naroda u nezavisnu južnoslavensku državu, u 
početku rata, nisu u svojim planovima imale ni države Antante niti države centralnih sila. 

Zbog nepovoljnih prilika koje su vladale u južnoslavenskim zemljama unutar Austro- 
Ugarske (vojni apsolutizam, politički teror, oportunizam političkih stranaka), drugi centar 
južnoslavenskog pokreta organizirala je politička emigracija izvan zemlje (u Italiji i 
Engleskoj) koja je predstavljala južne Slavene u Monarhiji. Bili su to poglavito hrvatski 
političari iz Dalmacije, koji su pred progonima emigrirali u Italiju, okupljeni oko F. Supila i 
A. Trumbića. U slučaju raspada Austro-Ugarske, oni su namjeravali pokrenuti akciju za 
okupljanje Hrvata te Slovenaca i Srba (iz Monarhije) u jednu južnoslavensku državnu 
zajednicu sa Srbijom i Crnom Gorom. Kako vidimo, pokušali su pomiriti spomenuta dva 
južnoslavenska politička programa. U tom pogledu oni se obraćaju srpskoj vladi 1 silama 
Antante. Pri tom su se sukobili s teritorijalnim pretenzijama Italije (na račun Dalmacije i 
Istre) te s politikom srpske vlade. Zbog toga je već na početku izbio sukob između srpske 
vlade i pojedinih članova Jugoslavenskog odbora, posebno s F. Supilom. 

U početku rata pojavljuju se, kao i do tada, dvije koncepcije južnoslavenske politike. 
U prvom slučaju, zagovara se uglavnom integralna Jugoslavija, koja bi obuhvaćala 1 južne 
Slavene iz Monarhije. U drugom, nastavljajući na tradiciji južnoslavensko-austrijskog 
političkog programa, polazi se od zahtjeva za federativnim preuređenjem Austro-Ugarske i 
traži sjedinjenje južnih Slavena u Monarhiji, prije svega Hrvatske i Slovenije i BiH. 

Međutim, u Jugoslavenskom odboru sa sjedištem u Londonu, u instituciji koja se 


proglasila predstavničkim tijelom južnoslavenskih naroda u Monarhiji, prevladava težnja za 

cjelokupnim rješenjem južnoslavenskog pitanja. Pri tom je, poglavito kod F. Supila i A. 
Trumbića, prevladalo mišljenje da je, u odbrani od teritorijalnih pretenzija Italije, političko 
i državnopravno povezivanje Slovenije s Hrvatskom nužno: "sve slovenske i hrvatske 
zemlje moraju biti u jednoj državi, koja god bila". Zbog toga su Supilo 1 Trumbić tražili 
učešće Slovenaca u budućem sjedinjenju južnoslavenskih naroda. Jer, po njima, etničke 
granice Slovenije, prema Italiji i Austriji, treba da budu granice buduće Jugoslavije. 

U svakom slučaju, na razvoj južnoslavenske politike, kako od strane Srbije tako i 
Jugoslavenskog odbora, te na razvoj tzv. jugoslavenske ideje (koju iznosi inteligencija, 
elite, razne interesne grupe i političke stranke u južnoslavenskih nacija) u razdoblju Prvog 
svjetskog rata utjecali su: 1) međunarodni i međudržavni odnosi snaga, napose velikih sila; 
2) tradicija "jugoslavenske ideje", posebno tradicija južnoslavenskih političkih programa, a 
to je, kako smo upoznali, južnoslavenski/austrijski i južnoslavenski/balkanski politički 
program; 3) razina uspostavljenih komunikacija između pojedinih južnoslavenskih nacija; 
4) različite interesne grupe 1 različiti interesi, prije svega gospodarski interesi. 

Tako se, na primjer, talijanska vlada nakon sklapanja ugovora Antante s Italijom 
(Londonski ugovor) suprotstavila da se Hrvatska i Slovenija, ali i Bosna 1 Hercegovina, 
pridruže Srbiji i Crnoj Gori. Jer je taj sporazum omogućavao Italiji teritorijalno proširenje 
na račun Hrvatske i Slovenije. Polazeći od tih teritorijalnih pretenzija, Italija je još 1918. 
godine, na konferenciji saveznika u Versaju, odricala Hrvatima i Slovencima te Česima i 
Slovacima pravo na političku i državnu nezavisnost. Ali kada je sudbina Monarhije bila 
odlučena, Italija je osigurala pravo da okupira dijelove Hrvatske i Slovenije. 

Nakon okupacije Srbije, srpska vlada je polazila od gledišta da je srpska država glavni 
i jedini oslobodilac i stvaralac buduće jugoslavenske državne zajednice. Protivno tome, 
Jugoslavenski odbor iskazivao je stav da jugoslavenska država treba da nastane na načelu 
samoopredjeljenja i ravnopravnosti naroda, uz priznavanje federativnog uređenja države. 
Zbog toga je između srpske vlade i Jugoslavenskog odbora 1 dalje dolazilo do sukoba. To 
su bila dva spomenuta južnoslavenska politička programa koje je bilo teško pomiriti. U 
tome je srpska vlada pobijedila: ona je nametnula svoj politički program. U Sloveniji i u 
Hrvatskoj je u zadnjih godina rata oživjela djelatnost južnoslavenski orijentiranih političkih 
stranaka. Njihov je Jugoslavenski klub 1917. godine u bečkom parlamentu iznio svoju tzv. 


Majsku deklaraciju u kojoj traži sjedinjenje svih zemalja u Monarhiji u kojima žive Hrvati 

te Slovenci i Srbi u posebnu političku/državnu zajednicu, koja bi bila "slobodna svake 
nacionalne dominacije tuđina i sagrađeno na demokratskom temelju". Kako vidimo, bio je 
to južnoslavenski/austrijski politički program, koji i dalje ima brojne pristaše. Krajem rata 
ta će dva politička programa pokušati pomiriti: srpska vlada i Jugoslavenski odbor. 

Na poziv srpske vlade, koja u tome iskazuje sve veću aktivnost, Jugoslavenski odbor 
je prihvatio poziv za pregovore na Krfu, čiji je rezultat bio prihvaćanje zajedničke Krfske 
deklaracije, 20. srpnja 1917. godine. U njoj su srpska vlada i Jugoslavenski odbor prihvatili 
zajednički jugoslavenski politički program, prema kojem će buduća jugoslavenska država 
nastati na temelju samoopredjeljenja svih slobodnih i ravnopravnih jugoslavenskih nacija. 
Nakon toga, u slovenskim i hrvatskim zemljama se 1917. razvio masovni jugoslavenski 
("deklaracijski") pokret, s težnjom za samoopredjeljenjem naroda, stvarajući nova narodna 
vijeća. U isto vrijeme srpska vlada je, razvijajući "jugoslavensku politiku", unutar zemlje i 
na međunarodnom planu, prije i nakon proboja solunskog fronta, imala teškoće oko 
rješenja makedonskog i crnogorskog pitanja. Uz to, na daljnji razvoj tog jugoslavenskog 
pokreta svakako utječe februarska 1 oktobarska revolucija u Rusiji, a zatim ulazak SAD u 
rat na strani saveznika, ali 1 aktivnost i pomoć iseljenika iz južnoslavenskih zemalja. 

U posljednjoj godini rata u južnoslavenskim zemljama u Monarhiji sve više jača 
"jugoslavenski pokret", koji pokreću i podupiru različite interesne društvene grupe, 
stvarajući posebna narodna vijeća, koja se 6. listopada 1918. godine udružuju u Varodno 
vijeće Slovenaca, Hrvata i Srba u Zagrebu, kojemu se pridružuje Hrvatsko-srpska koalicija 
te hrvatski i slovenski socijalisti. A zatim su 29. listopada iste godine izvršili odcjepljenje 
od Austro-Ugarske, te proglasili Državu Slovenaca, Hrvata i Srba, koja je, prema 
zajedničkoj izjavi, "spremna stupiti u zajedničku državu sa Srbijom i Crnom gorom", i to na 
federativnom načelu. Srpska vlada je, u načelu i prema vani, prihvatila postojanje tog centra 
koji su organizirali južnoslavenski narodi iz Austro-Ugarske, i koji se zalaže za ujedinjenja 
svih jugoslavenskih naroda, priznajući time, bar formalno, postojanje dvaju suvereniteta. 
Potom su uslijedili pregovori između srpske vlade te Jugoslavenskog odbora i Narodnog 
vijeća Slovenaca, Hrvata i Srba u Ženevi od 6. do 9. studenog 1918. godine. Ali je ipak 
neposredni sporazum o sjedinjenju južnoslavenskih nacija postignut u pregovorima između 
Beograda i Zagreba. Pa je 1. prosinca 1918. godine regent Aleksandar, nakon što je 


saslušao delegacije Narodnog vijeća Slovenaca, Hrvata i Srba, a u ime kralja Petra I. 

Karađorđevića, proglasio "ujedinjenje Srbije sa zemljama nezavisne države Slovenaca, 
Hrvata i Srba u jedinstveno kraljevstvo Srba, Hrvata i Slovenaca". 

Bio je to poraz južnoslavensko-austrijskog političkog programa, koji je u hrvatskoj i 
slovenskoj politici imao dugu tradiciju, od 1848. sve do 1918. godine. Ključne osnovice tog 
programa bile su: nacionalna individualnost i posebnost svake nacije, federalizam, sloboda, 
napose građanske slobode, građansko društvo, liberalna demokracija, solidarnost naroda i 
kultura i nacija te opstanak i daljnji njihov razvoj na prostoru srednje Europe itd. 

Nasuprot tome, ujedinjenje južnih Slavena u jedinstvenu Jugoslaviju provedeno je 
prema tradiciji južnoslavenskog/balkanskog političkog programa koji je njegovala srpska 
vlada. To je ujedinjenje proglašeno prema ideji jugoslavenskog nacionalnog jedinstva, koje 
tvore tri "plemena" jednog naroda: Srba, Hrvata i Slovenaca. Bilo je to od samog početka u 
suprotnosti s postojećim stanjem: na tom su se prostoru ujedinile posebne i posve izgrađene 
nacije, svaka s različitim tradicijama i različitim razinama primjene modernizacije, 
različitim stupnjem privrednog i ekonomskog razvoja. Teško je bilo sve to pomiriti. To se 
moglo samo nametanjem diktature i hegemonije, koje su uskoro uslijedile. 

